ТИНЧЛИКНИ КЎЗ ҚОРАЧИҒИМИЗДЕК АСРАШ КЕРАК - Ўзбекистон овози газетаси\nТИНЧЛИКНИ КЎЗ ҚОРАЧИҒИМИЗДЕК АСРАШ КЕРАК\nҲар бир соғлом фикрли киши ўз ҳаёти, манфаати, юрт тинчлиги, равнақига бевосита дахлдор бўлган воқеа-ҳодисага қизиқиш билан қарайди, унга шахсий муносабатини билдиришга ҳаракат қилади.\nПрезидентимизнинг 9 май — Хотира ва қадрлаш кунида оммавий ахборот воситалари ходимлари билан бўлган суҳбатда билдирган фикрлари шу кунларда кенг жамоатчилик, хусусан, партиядошларимиз, фаолларимиз ва депутатларимиз томонидан қизғин ўрганилмоқда.\nТаҳририятимизга мамлакатимизнинг ҳар бир ҳудудидан қўнғироқлар бўлмоқда, фикр-мулоҳазалар билдирилган мактублар келмоқда.\nСобитхон ТУРҒУНОВ, Олий Мажлис Қонунчилик палатаси депутати, ЎзХДП фракцияси аъзоси.\n— Дунёда халқлар, миллатлар кўп. Лекин уларнинг орасида тинчликни, хотиржамликни бизнинг халқимиз каби қадрлайдиган, эъзозлаб-ардоқлайдиган халқ кам учраса керак. Тинчлик тушунчаси ота-боболаримиз улуғлаган қадриятларга, кундалик ҳаёт тарзимизга, онгимизга, бир сўз билан айтганда, қон-қонимизга сингиб кетган. Турли давраларда ёши улуғларимиз фотиҳага қўл очса, дунё тинчлигини сўрайди. Икки одам учрашганда, аввало, бир-бирига тинчлик-омонлик тилайди.\nХотира майдонида Президентимиз тинчлик, унинг аҳамияти ва қадри ҳақида билдирган фикрлар мустаҳкам ҳаётий асосларга эга ва халқимиз кўнглининг ифодасидир.\n«Бизнинг халқимиз кўпчилик халқлар қатори нимани истайди, нимани хоҳлайди — бизга тинчлик керак, бизга омонлик керак! Эртанги кунимиз ёруғ, осмонимиз мусаффо бўлсин, барчамиз орзу-ниятимизга етайлик!\nБизга, қолаверса, ер юзидаги барча халқларга ана шундай, бир қарашда жуда оддий, лекин аниқ нарсалар керак!»\nЯхшилаб ўйлаб кўрайлик, бу сўзларда халқимизнинг мақсад-муддаоси, таъбир жоиз бўлса, ҳаёт фалсафаси мужассам эмасми?.. Бугун дунёда бўлаётган воқеалар, турли сиёсий низо ва ихтилофлар кучайиб бораётган бир шароитда Президентимиз сўзларидан хулосалар чиқариб олишимиз керак бўлади.\nДарҳақиқат, жаҳоннинг турли минтақа ва ҳудудларида қонли можаролар, халқаро терроризм, экстремизм, наркотрафик каби ёвуз хавф-хатарлар кучайиб бормоқда, фашизм деган бало яна бош кўтармоқда, миллатчилик, шовинизм сингари офатлар майдонга чиқмоқда.\nШундай кескин вазиятда мамлакатимизда пухта ўйланган сиёсат юритилаётгани турли хатарларнинг олдини олмоқда. Ўзбекистон таҳдид ва хавфларнинг Марказий Осиё минтақасига тарқалишига тўсиқ қўймоқда.\nРеспубликамиз минтақамизда ва глобал миқёсда тинчлик ва хавфсизликни таъминлашга қаратилган деярли барча халқаро ҳужжатларга қўшилган. Мамлакатимизда тинчлик, осойишталик ва барқарорликни таъминловчи муҳим қонун ҳужжатлари қабул қилинган ҳамда уларнинг ижроси изчил таъминлаб келинмоқда. Хусусан, «Ўзбекистон Республикасининг Давлат чегараси тўғрисида»ги, «Фуқаро муҳофазаси тўғрисида»ги, «Терроризмга қарши кураш тўғрисида»ги, «Мудофаа тўғрисида»ги, «Ўзбекистон Республикасининг ташқи сиёсий фаолияти Концепциясини тасдиқлаш тўғрисида»ги қатор қонунлар халқимиз осойишталигини таъминлашда муҳим аҳамиятга эга бўлмоқда.\nБугун бир нарсани унутмаслигимиз лозим. Мамлакатимиздаги осойишта турмушимизни кўз қорачиғидек асраш ҳар биримизнинг ҳушёр ва огоҳлигимиз, Ватан тақдирига дахлдорлигимизга боғлиқ. Партиямиз тизимида олиб борилаётган тарғибот-тушунтириш ишларида бу масалага алоҳида эътибор қаратишимиз талаб этилади.\nДилором АБДУРАҲИМОВА, ЎзХДП Наманган вилоят кенгаши раиси, халқ депутатлари вилоят Кенгашидаги ЎзХДП гуруҳи раҳбари:\n– Одамнинг ҳаётида шундай улуғ ва қадрли саналар бўладики, йиллар ўтса-да, улар ўз мазмун-моҳияти, аҳамияти, азизлигини йўқотмайди. Хотира ва қадрлаш куни ҳар биримиз учун ана шундай муқаддас, табаррук саналардан биридир. Чунки шу куни нурафшон ҳаётимиз учун жон фидо қилганларга ҳурмат, уруш даҳшатларини бошидан кечириб, оғир кунларни сабр-бардош билан енгган, бугунги фаровон ва осуда кунларга етиб келган қарияларимизга юксак эҳтиром кўрсатилади.\nПрезидентимизнинг Хотира майдонида билдирган фикрларида вақт ўтади, замонлар ўтади, лекин Ватан озодлиги ва эркинлиги, эл-юртимизнинг тинч ва осуда ҳаётини ҳимоя қилишда курашиб жон берган ўғлонларнинг номлари ва хотираси кўпни кўрган, ҳеч қачон ёвуз душман олдида бош эгмаган халқимизнинг ёдида умрбод, абадий сақланишини алоҳида қайд этиб ўтди.\nБу сўзларни ўқир эканман, кўз олдимда байрам муносабати билан жойларда ўтказилган тадбирларда нуроний отахону онахонларимизнинг уруш даврининг суронли ва азобли кунлари ҳақида айтган гаплари, ҳикоялари ёдимга тушди. Бундай инсонлар чиндан ҳам биз учун жасорат, бурч ва матонат рамзидир.\nЮртимизда жорий йил «Кексаларни эъзозлаш йили» деб эълон қилиниб, уруш ва меҳнат фахрийлари, ёши улуғ кишиларимизнинг соғлигини мустаҳкамлаш, турмуш шароитини енгиллаштириш уларнинг кўнглини кўтариш ниятида кенг кўламли ишлар бажарилмоқда. Шу муносабат билан бугун мамлакатимизнинг барча ҳудудларида кексаларни ижтимоий ҳимоя қилиш, саломатлигини мустаҳкамлаш, эъзозлаш изчил ва кенг кўламда олиб борилаяпти. Президентимизнинг жорий йил 6 мартдаги «1941-1945 йиллардаги уруш қатнашчиларини рағбатлантириш тўғрисида»ги Фармони асосида уруш қатнашчилари ва фахрийларга пул мукофотлари ва совғалар топширилди. Халқимизнинг одамийлиги, маънавий қадриятлари, олижаноб фазилатлари ана шундай улуғ кунларда янада яққол намоён бўлмоқда.\nПрезидентимизнинг Хотира ва қадрлаш кунида билдирган фикрларини партия ташкилотларимизда ўрганиш ишларини йўлга қўйдик. Суҳбат чоғида илгари сурилган ғоялар мазмун-мақсадини партиядошлар ва электоратимиз вакиллари орасида кенг тарғиб қилишимиз зарур. Чунки бу фикрлар партиямиз дастурий мақсадларига мос бўлиб, электорат манфаатига хизмат қилади.\nОлтибой РАЖАБОВ, «Маҳалла» хайрия жамоат фонди Хоразм вилоят бўлими бошқарувчиси вазифасини бажарувчи, халқ депутатлари вилоят Кенгашидаги ЎзХДП гуруҳи аъзоси:\n– Отам Бекжон Ражабов 1942 йилда 20 ёшида фронтга кетган. Ғалабадан сўнг юртимизга қайтиб, эгнидаги шинелини ечмасдан далага чиққан. Оддий колхозчи, бригада бошлиғи, ҳосилот ва бир муддат раислик ҳам қилган. Отам уруш хотираларини сўзлашни унчалик хуш кўрмас эди. «Ишқилиб, биз кўрдик, сизлар кўрманглар!» деб хўрсиниб қўярди.\nҲозир ўша дамларни хотирласам, отамнинг узоқларга термулган нигоҳларида нималар акс этганини тушуниб етгандай бўламан. Англайманки, отам урушнинг мудҳиш жабрини, ғалаба учун курашган одамларимиз бошидан ўтказган қийинчиликларни кўп ўйлаб, чуқур «уҳ» тортиб қўяр экан... Минг афсуски, отамга истиқлолни, ўзи орзу қилган бугунги дориломон кунларни кўриш насиб этмади. Уруш уларни вақтли улғайтирган, урушдан кейинги оғир йиллар вақтли қаритган эди.\nЮртбошимиз 9 май — Хотира ва қадрлаш куни ОАВ вакиллари билан суҳбатда боболаримиз чекига тушган оғир, синовли дамларни хотирлаб, ўтганларни эслаш, кексаларни эъзозлаш барчамизнинг фарзандлик бурчимиз эканлигини қайта-қайта таъкидлади. Президентимиз айтдики, «...бу дунё ғанимат эканини эсимиздан чиқармасдан, бешафқат урушда қатнашган, фронт ортида ўзини аямасдан меҳнат қилган ватандошларимизни қадрлаш, эъзозлаш, умрини узайтириш, уларни эслаб, ҳолидан хабар олиш, руҳини кўтариш – бундай эзгу ишлар барчамизнинг энг олижаноб бурчимиз бўлиши шарт!».\nИккинчи жаҳон уруши жанггоҳларига энг чекка ҳудуд — Хоразм вилоятидан 85 минг нафардан ортиқ ватандошимиз кетган бўлса, уларнинг учдан бирига юртга омон қайтиш насиб этмади. Вақт бешафқат. Фашизм устидан қозонилган ғалабанинг 70 йиллиги байрамига улардан 157 нафаригина етиб келди...\nУлуғ сана арафасида уруш иштирокчилари ҳолидан хабар олиш, уйларини таъмирлаш, моддий ва маънавий рағбатлантириш диққат-эътиборимизда бўлди. Жамоатчилик фондимиз, партиямиз фаоллари ва депутатлар томонидан уруш қатнашчиларига қимматбаҳо совғалар топширилди.\nФондимизнинг туман бўлимлари ходимлари ҳар бир уруш иштирокчисига алоҳида бириктириб қўйилган. Улар фахрийлардан мунтазам хабар олишади, муаммолари бўлса, ечимини топишда кўмаклашишади.\nХотира ва қадрлаш куни муносабати билан партиямиз ташкилотлари ташаббуси билан икки авлод учрашувлари ўтказилди. Уларда уруш ва меҳнат фахрийлари ёшларимизга машаққатли кунлар хотиралари, сабоқлари ҳақида сўзлаб беришди, бугунги тинчлик ва хотиржамлик замонига шукрона келтиришди. Бундай суҳбатлар ёшларнинг ҳар томонлама огоҳ ва ҳушёр бўлиб улғайишида, ҳаётни чуқурроқ тушуниб етишида муҳим аҳамият касб этади.\nБугун биз Юртбошимиз томонидан айтилган сўзлар, билдирилган фикрлардан келиб чиқиб, хулоса қиладиган бўлсак, уруш қатнашчилари, меҳнат фронти фахрийлари, умуман, кексаларимизни эъзозлаш, уларга доимий ҳурмат-эҳтиром кўрсатиш энг муҳим вазифаларимиздан эканини яна бир бор чуқур англаймиз.


https://uzanalytics.com сайтида Ирина Матвиенко Фейсбук ижтимоий тармоғидаги НеМолчи.уз (Сукут сақлама) лойиҳаси ҳақида сўзлаб берди. Мазкур интервьюни эътиборингизга ҳавола этамиз.\nМазкур лойиҳани ташкил қилиш ғояси қандай пайдо бўлди?\n– Бу Ўзбекистонда зўравонликка қарши курашиш лойиҳаси. Мен зўравонлик қурбонлари, баъзи ҳаётий холатлар ҳақида ёзаман, қандай зўравонлик турлари борлиги тўғрисида ҳикоя қиламан. Лойиҳа бошланган илк даврда у мендан жуда кўп вақт талаб этарди. Мен деярли барча шарҳларга жавоб берардим. Кучли стереотиплар борасида тушунтиришлар берар эдим. Кўпинча ўзим айбдорман деган нуқтаи назар билан мурожаат қилишади. Жабрланувчи ёрдам сўраганида у қўллаб-қувватланиш ўрнига, таъна-дашномларга қолиб кетади. Агар зўравонлик юз берса, қурбон эмас, балки золимнинг жавобгарлиги долзарбдир. Лойиҳанинг фаол шарҳловчилари бор, улар муҳокамаларда жабр чекканларни қўллаб-қувватлайдилар. Бизда Тошкентдан ташқарида кўплаб иштирокчилар бор, улар рус тилида гаплашмайдилар. Аҳолининг аксарият қисмига етказиш учун бу масалани ўзбек тилида кўтариш керак. Мазкур йўналишдаги ишни давом эттиришимиз керак, одамларда ўзларига ишонч бериш, тўғри йўл кўрсатиш лозим. Чунки шарҳларга жавоб бераётиб фақат суҳбатдошимиз билан мулоқот қилсак-да, бизни юзлаб, балки, минглаб одамлар ўқийди.\n- Хотин-қизлар сизларга тез-тез мурожаат қилишадими? Энг кўп мурожаатлар айнан қайси вилоятлардан келиб тушади?\n– Менда вилоятлар бўйича статистика йўқ. Бизга одатда зўравонлик, шилқимлик ҳолатларига оид аноним хатлар юборишади. Уларда шаҳар ва вилоятлар номлари, исмлар ёзилмайди. Бундай маълумотлар ёзилган тақдирда ҳам, биз уларни ўчириб юборамиз. Зўравонлик ҳар қандай мамлакатда мавжуд ҳолат. Фақат қаердадир бу муаммога аллақачон эътибор беришган, қаердадир у ҳақда энди гапирилмоқда, қаердадир эса, бу оддий ҳолат деб қаралади. Айнан ёрдам сўраб, жуда кам ҳолатларда мурожаат қилишади. Ойда бир-икки марта бўлса керак. Шундай ҳолларда вазиятга қараб психолог (бизда кўнгилли психолог бор) ёки Хотин-қизлар қўмитасига мурожаат қилишни тавсия қилишимиз мумкин ёки шунчаки ўқувчилар ўз маслаҳатларини берадилар.\n- Уй зўравонлигини бартараф этиш ва олдини олишда жамоат ташкилотлари, ОАВ ва ижтимоий тармоқларнинг роли қандай?\n– ОАВнинг вазифаси – хабардор қилиш. Ижтимоий тармоқлар ушбу ҳолатга турлича таъсир кўрсата олади. Қаердадир зўравонлик маданиятини қўллаб-қувватловчи муҳит шаклланади (ўша гуруҳ таркиби ва унинг дунёқарашига қараб), қаердадир эса зўравонликка қарши фаол тарзда кураш олиб борилади. Ҳар қандай ҳолатда ҳам, зўравонлик муаммоси ҳақида қанча кўп гапирилса, унинг сабаблари, умумий ва алоҳида ҳолатлар, зўравонликни олдини олишга қаратилган давлат сиёсати, ҳуқуқни ҳимоя қилиш ташкилотлари фаолияти қанча кўп муҳокама қилинса – шунча яхши. Бу – мавзуга эътиборни жалб қилади. Зўравонлик, хусусан, руҳий, иқтисодий кўринишдаги зўравонлик, ота-онага нисбатан салбий муносабатда бўлиш ва шу кабиларнинг мавжудлигини тан олади.\nЖамоат ташкилотлари, нодавлат нотижорат ташкилотларининг роли ОАВникига қараганда, кўпроқ амалий хусусиятга эга. ОАВ ахборот тарқатса, НТТлар зўравонлик қурбонларига ёрдам кўрсатади: бошпана, бепул юридик ва психологик ёрдам, озиқ-овқат билан таъминлаш ва шунга ўхшаш хизматларни тақдим этиши мумкин. ОАВ жамиятнинг зўравонлик муаммосига бўлган муносабатига тўла таъсир кўрсата олади. Бунинг учун маърифий мақолалар, ахборотларни тарқатиш зарур.


Бир мактабдан 6 нафар олимпиада ғолиби чиқди » Новости Узбекистана сегодня: nuz.uz\nНовости Узбекистана → ЖАМОАТЧИЛИК → Бир мактабдан 6 нафар олимпиада ғолиби чиқди\n30-01-2020 22:44 0 1202 Рейтинг0 Чоп этиш\nБир мактабдан 6 нафар олимпиада ғолиби чиқди\nИбратнинг ибратли издошлари Малайзияга саёҳат йўлланмасини қўлга киритишди деб хабар беради Xalq so'zi нашри. Бу хушхабар Тўрақўрғондаги хорижий тилларни ўргатишга ихтисослаштирилган мактаб-интернат жамоасининг қувончига айланди. Негаки, билимдон ва зукко ўқитувчилар раҳнамолигида бир неча тилларни қунт билан ўзлаштираётган ўқувчилар бирин-кетин нуфузли олимпиадаларнинг ғолибига айланмоқда.\nЎтган йилнинг сентябрь-октябрь ойида мактаб-интернати “SPELLING BEE-2019” олимпиадасининг саралаш босқичида мезбонлик қилган эди. Республика босқичи декабрь ойида Тошкент шаҳрида ўтказилди. Олимпиадада кўпгина ўқувчилар юқори натижага эришди. Айниқса, Моҳинур Одиловага 2-ўринни эгаллаб, кумуш медаль ҳамда 2 миллион сўм пул мукофотига сазовор бўлди. Нозима Маҳмудова, Фарҳод Қодиров, Мухлиса Қўчқорхўжаева, Миржаҳон Мирвалиев, Нодира Фариддиновалар бронза медаллари, 1,5 миллион сўмдан пул мукофотини қўлга киритди. Олти нафар олимпиада ғолиблари битта ижод мактабидан чиқишига сабаб маҳоратли ўқитувчиларнинг самарали меҳнатининг натижасидир.\n– Ғолибларнинг барчалари болаларнинг севимли устозига айланган Елена Юрьевнанинг шогирдларидир, –дейди муассаса директори Гулчеҳра ҚАЮМОВА. – У ўн йиллик фаолияти давомида коллеж ва академик лицейларда ишлаб, катта тажриба тўплаган. Вилоят олимпиадаларида ҳакамлик қилган. Энди билим ва тажрибасини ўқувчиларимизга ўргатмоқда. Муҳими, қисқа вақт ичида катта муваффақиятларга эришишини таъминлай олгани билан барча ҳамкасбларига ўрнак бўлмоқда.\nМаълумот учун: Ҳозиргача “SPELLING BEE” Англия, АҚШ, Сингапур ва Қирғизистон давлатларида ўтказилган бўлса, 2019 йилда Ўзбекистонга ҳам кириб келди. Бундан салкам 100 йил муқаддам АҚШда ташкил этилган “SPELLING BEE”нинг мақсади инглизча сўзларни тўғри ёзишни, тўғри талаффуз қилиш, маъноларини теран тушунишни ўргатишдир. Демак, мазкур олимпиада тил ўрганишда ўқувчиларнинг фаоллигини оширишда муҳим аҳамиятга эга.


Давлатимиз раҳбари инновацион иссиқхонани кўздан кечирди\nМуаллиф Агроном 17.06.2021\nИнновационлиги шундаки, бу жой илгари тош-шағал карьери бўлган. Ердан унумли фойдаланиш сиёсати натижасида у экинзорга айлантирилди. «Мега агро» масъулияти чекланган жамияти бу ерда Испания технологияси асосида иссиқхона барпо этди. Бу технологияда экин полиэтилен қувурчалар орқали суғорилади. Энг муҳими, сув исроф бўлмайди, доимий айланиб туради.\nТадбиркор учун 16 гектар ер ажратилган. Шундан 6 гектарида очиқ ва ёпиқ иссиқхона ташкил этилган. Яна 2 гектарда Туркия ва Испаниядан олиб келинган замонавий ускуналар ўрнатилмоқда.\nИссиқхоналарда «Айсберг» карами, помидор, бодринг, уларнинг кўчатлари ва ҳар хил кўкатлар етиштирилади. Уларни юртимиз бозорларига етказиб бериш, шунингдек, йилига 1 миллион 500 минг долларлик экспорт қилиш режалаштирилган. Корхонада 100 та иш ўрни яратилган.\nДавлатимиз раҳбари Андижонда металл конструкциялар корхонаси ташкил этиб, четдан сотиб олинаётган материалларни маҳаллийлаштириш, хусусан, иссиқхона деталларини ишлаб чиқариш бўйича топшириқ берди. Андижон қишлоқ хўжалиги институти вилоятда аграр соҳани инновацион ривожлантиришга акселератор бўлиши кераклиги таъкидланди.\nЧорвачилик тармоғини янада ривожлантириш тўғрисида янги қарор\nПахта терими учун меҳнат ҳақи миқдорлари тасдиқланди\nТоморқасига экин экмаган фуқаролар ер солиғини оширилган ставкада...\nЎзбeк узуми ва гилоси Миср бозорларига етказилади\nВетеринария ва чорвачиликни ривожлантириш давлат қўмитаси ташкил этилди\nТок кесиш ва шакл бериш


Абу Бакр ал-Хоразмий 323 ҳижрий (935 милодий) йили Хоразмда туғилиб, илк таълимни шу ерда олади. Умрининг гуллаган даври-а (20-25 ёшларида) ватандан чиқиб, Ироқ ва Шомга боради, етук олим ва шоирлар билан танишиб, улардан таълим олади. Кейин Ҳалабга бориб, машҳур Ҳамдамийлар амири, шоир ва олимлар ҳомийси Абулҳасан Сайфуддавла (944-967) билан танишиб, унинг саройида хизмат қилиб, сўнг Бухорога келади, Сомонийлар саройда яшаб, вазир Абу Али ал-Балъамий (960-974 ва 992-996) билан дўстлашади, лекин у билан муносабати ёмонлашиб, Нишопурга йўл, ола-ди. Бу ердаги таниқли шоирлар Абулҳасан ал-Казвиний, Абу Мансур ал-Бағавий ва Абулҳасан ал-Ҳакамийлар билан дўстлашиб, уларнинг шоирлик маҳоратидан баҳраманд бўлади.\nУмуман Хоразмийнинг умри фожиалар ва роҳатбахш этувчи онларга тўла. У турли шаҳарларда бўлиб, қамоқда ҳам ётиб чикади, амирларнинг эътиборига тушиб бойлик ҳам орттиради, амалдорларнинг ғазабига учрайди ва ҳ. к. Абу Бакр ал-Хоразмий Нишопурга келиб, бу ерда муқим яшай бошлайди. Талабаларга сабоқ беради, шеър ёзишни ўргатади, нишопурлик машҳур адиб, шоир ва олимлар, шулар қатори ас-Саолибий билан дўстлашиб, уларнинг мажлисларида иштирок этади. Яна Сомонийлар вазири ал-Утбий сиқувидан қутилиш учун қочишга мажбур бўлади. Шоир бир неча вақтдан сўнг яна Нишопурга қайтади, умрининг охирида яккаланиб қолади ва ҳаётининг кейинги даври оғир мусибатлар билан ўтади. У ҳижрий 383 (милодий 993) йили Нишопурда вафот этади.\nАбу Бакр ал-Хоразмийнинг адабий меросидан араб тилидаги катта девони ва «Рисолалари» бизгача етиб келган. Абу Бакр ал-Хораз¬мий «Рисолалари» X аср насрий адабиётининг машҳур ёдгорлиги ҳисобланади. Тил ва услуб жиҳатдан ниҳоятда пухта ишланган бу асар сажъ (қофияли наср) билан ёзилган бўлиб, шоир замонасидаги машҳур кишилар: амир, вазир, лашкарбоши, қози, амадцор, фақиҳларга, адиб ва тилшунос олимларга, яъни ал-Хоразмийнинг дўстлари ва ҳомийларига ёзилган хатлардир. Рисолалар мазмуни тур¬ли байрамлар, юқори мартабага кўтарилиш ва бирор муваффақиятни қўлга киритиш, ўлим, мансабдан четлатилиш, касаллик ёки уруш ҳавфи каби муносабатлар билан табрик ёки қайғу изҳор этиб, тасалли бериш, туҳфалар учун ташаккур айтиш кабилардир. Рисолалар орасида ал-Хоразмийнинг ўз шогирдларига ёзган мактублари ҳам кўплаб учрайди.\nАл-Хоразмий рисолаларининг аксарияти илм-фан, ақл-одоб, адолат, ҳиммат, дўстлик каби муҳим ижтимоий масалаларга бағишлан¬ган бўлиб, уларда қўлланган иборалар халқ ҳикматли сўзларига айланиб кетган.\nШоир рисолаларидан манбаларда келтирилган баъзи бир парчалар таржимасини берамиз: «Ҳурмат эҳсон билан баробардир... Дўстлашиш мурожаат эмас, хушмуомалаликлар, хушмуомалалик эса чуқур текшириш ва ўрганишни узоққа чўзмайди ҳам, ҳисоб ва сарфни кўтармайди ҳам. Карамли киши таҳқирланса ҳам азиздир... Сабабсиз узр гуноҳдир, ишонч йўқолиши билан қилинган такаллуф ҳақоратдир. Эхтиётсиз (қилинган) дори-дармон касалликдир, унга ҳожат тушгандагина, у шифо бўлади... Олижаноб киши агар (биров) жароҳатланса, (уни) боғлаб қўяди, йиртса — ямайди, агар бир томондан зарар келтирса, ҳар томондан фойда келтиради... Олийҳиммат зафарининг каромати (шундаки), агар қўлга киритса, (бошқаларга) бе¬ради, пасткаш зафарининг кабиҳлиги шундаки, агар қўлга киритса, кўпроқ қўлга киритишни истайди... Оталар ики хил: туғилиш отаси ва таълим бериш отаси, биринчиси жисмоний ҳаёт сабаби, иккинчиси руҳий ҳаёт сабабидир... Карамли киши гўзаллик билан савдо қилади, мол билан савдо қилмайди... ғазабли ҳурматни унутади, ях-шиликларни кўмиб юборади ва гуноҳсизлар учун жиноятлар вужудга келтиради. қалбаки мақташ ҳақоратлашдир. Пойдеворсиз қурилган бино қулайди... Муҳаббат ҳар қандай қиммат нарсанинг баҳосидир ва ҳар қандай юқори нарсанинг шотисидир... Агар ҳокимият атрофида адолат ҳукм сурмаса, у инқирозга юз тутади... Ростгўй тил ёлғон сўзласа, тутилиб қолади».\nЯна бир бошқа рисоласида шундай ёзади: «Одамлардан шундайлари борки, (ҳокимиятни) бошқарганда, нафси уни амалдан туширади, одамлардан шундайи борки, лавозимдан бўшаганда, фазилати уни яна ўрнига ўтказади», «Кимки одамлар қалбларини овлайман деса, унга эҳсон ва мурувват донларини сепиши, фазл ва олижаноблик тузоқларини қўйиши керак».\nАл-Хоразмий шеърлари асосан қасида, ғазал, васф ва ҳажвиётдан иборат. Агар унинг қасидалари амир ва вазирларга бағишланган бўлса, ҳажвий шеърлари эса асосан амалдорларга ҳамда ўз рақиби шоир ва адиб, мақома жанрининг асосчиси Абулфазл ал-Ҳамадонийга (вафоти 1007 й.) қарши қаратилган. Ишқий мисралар, маҳбубни тараннум этиш ҳам ал-Хоразмий ижодида асосий ўринни эгаллайди.\nУнинг шеърларига хос нарса шуки, шоир тазминни (ўз шеърига бошқа шеърни киритиб кетиш) жуда кўп қўллаган.\nЎша вақт шоирларида кексаликдан шикоят қилиш жуда кенг тарқалган эди. Ал-Хоразмийнинг ҳам қариликдан нолиб ёзган шеърлари анча учрайди. Масалан: «Соч оқидан шикоят қилиб, унга зулм қилаётганингни кўриб турибман, соч оқи бир экин (бўлса), унинг уруғи умрдир. У гўё шароб, хумор уни ўзига жалб қилади, ахир хумори ҳажв қилиниб, шароб мақталарди-ку».\nАл-Хоразмий ижодида шаробни мақтаб ёзилган шеърлар ҳам учрайди, лекин шоир майнинг киши ҳаёти учун зарарли эканини ҳам унутмаган:\n«Коса ва чўнтакнинг иккаласини (баробар) тўлдиришга ҳукм қилмаган, косани тўлдириш учун чўнтак бўшатиш керак», дейди шоир.\nЖамият учун иллат бўлган ишёқмас, дангаса кишилар ҳақида ёзар экан, улардан ҳазар қилишга даъват этади:\n«Дангасанинг ҳожатида унга ҳамроҳ бўлма, қанча солиҳ кишилар бошқанинг фасоди билан бузилиб кетмадилар». Бошқа бир шеърида ёзади:\n«Улуғ одам кичик одамнинг суҳбати билан кичик бўлмайди, бал¬ки кичик одам улуғ одам хизматида улуғ бўлади». Яна бир шеърида:\n«Икки нарса кишида бирлаша олмади: динорларга муҳаббат ва дўстга муҳаббат».\n«қачон замонани койисанг, сабр қилувчини койиган бўласан, сен йиғлайсан, койилаётган (замона) эса кулади» в. б.\nАбу Бакр Муҳаммад ибн ал-Аббос ал-Хоразмийнинг бой ижодий мероси барча Шарқ ва ғарб олимлари томонидан қизғин ўрганилган ва ўрганилмоқда.\nАс-Саолибий «Йатимат ад-Даҳр» асарида ал-Хоразмий ҳақида махсус тўхтаб, уни «Замонасининг энг доноси, одоб денгизи, наср ва назмнинг туғи, фазл ва идрок оламидир. Ажойиб ва ибратли балоғатни (ўзида) мужассамлаштирганди», деб таърифлайди.\nАс-Саолибий ал-Хоразмийнинг ўз мулоҳазасининг ўткир, гўзал ва ишонарли бўлиши билан ҳар қандай йиғилишда ғолиб чиқиши, унинг рисолалар девони жилдларга ажратилиб кенг тарқалган, шеърлар девони ҳам худди шундайлигини алоҳида таъкидлаб ўтади.\nЎрта аср муаллифлари Утбийнинг «Тарихи ал-Йамини», ибн ал-Асирнинг «Комил фи-тарих», ибн Халликоннинг «Вафайат ал-аъй-ан» ва қаҳхрлнинг «Муъжам ал-муъаллифин» каби асарларида Абу Бакр ал-Хоразмий асарларига юқори баҳо берилиб, у ҳақида қим-матли маълумотлар келтирилгандир.\nШунингдек,, ал-Хоразмийнинг ҳаёти ва ижоди ҳақида Оврўпо олимлари В. Альвардт, К. Брокельман, X. Гибб ва бошқалар ўз ишиларида эслаб ўтишган.\nАбу Райҳон Беруний ўз ижодида ал-Хоразмийнинг бой ижодий меросидан кенг фойдаланган.\nАл-Хоразмий Марказий Осиёда X аср адабий ҳаётидаги араб тилида ижод этган машҳур адиб ҳамда сўнгги бадиий жараёнга катга таъсир кўрсатган ижодкор сифатида тилга олинади.


Менингит - Бу нима? - Онлайн Тиббий Энциклопедия MedLife.Uz\nМенингит [юн. meninx – мия пардаси] – бош мия ва орқа мия пардаларининг яллиғланиши, Микроорганизмлар кўзғатади (қ. Мия пардаси). Мустақил касаллик сифатида пайдо бўладиган бирламчи ва асоратлар туфайли ёки инфекция юқиши, масалан, ўрта қулоқ,, бурун ёндош бўшлиқларининг яллиғланиши, грипп, қизамиқ, тепки, сил, захм оқибатида келиб чиқадиган иккиламчи менингит фарқланади. Менингит қўзғатувчиларига (вирусли, бактериал, замбуруғли; сил, захм менингити ва бошқа(лар)), кечишига (ўткир, ўртача ўткир ва сурункали), орқа мия суюқлиги (ликвор)нинг ўзгаришига қараб (йирингли ва сероз менингит) ажратилади. Чивин ва каналар юқтирадиган инфекцион касалликлар (энцефлит, менингоэнефалит)да ҳам менингит кузатилади. Инфекция менингит билан оғриган бемор ёки бактерия ташиб юрадиган «соғлом» кишилардан (улар билан сўзлашганда, ўпишганда, бемор аксирганда, йўталганда), аксари юқори нафас йўллари яллиғланган беморлардан юкади. Катталарга нисбатан ёш болалар кўпроқ касалланади. Аксарият кеч куз, қиш ва эрта баҳорда учрайди. Касаллик тўсатдан бошланади, ҳарорат 38-40°га кўтарилади, бадан увишади, бемор тез-тез қайт қилади (овқат еса-емаса ҳам), безовталанади. Менингитнинг шаклига қараб клиник белгилари хима-хил бўлади, лекин уларнинг барчасига хос айрим аломатлар мавжуд; қаттиқ бош оғриғи, бош ва бўйин мушакларининг тортишиши натижасида беморниг боши орқага энгашган бўлиб, олдинга эга олмайди, оёқлари букилиб қолади. Баъзан бемор алаҳлайди, талваса тутиши ҳам мумкин, ташқи таъсиротлар (кучли ёруғлик, қаттиқ товуш ва ҳ. к.)га таъсирчан бўлади.\nОлдини олиш учун қулоқ, томоқ ва бурун бўшлиғининг яллиғланиш ва йирингли касалликларини ўз вақтида даволаш лозим.\nМеҳнатга қобилиятсизлик варақаси\nЎзбекистон миллий реабилитация маркази


Лев ТОЛСТОЙ (1828–1910) БИРИНЧИ БЎЗАГАР – Jahon adabiyoti\nИблисча нима қилиб нон бурдасига\nЕр ҳайдаётган чамаси 40-45 ёшли деҳқон ёмғир илинжида бот-бот осмонга кўз ташлаб қўярди. У пешин бўлиб қолганини хаёлидан ўтказди-да, отини абзалдан бўшататуриб уни эркалади:\n– Чу-чу, жонивор, чиқақол, роса чарчадинг-а, бироз дамингни ол, кўм-кўк майсаларни мазза қилиб чимдиб е, – деди, кейин ўзича шивирлади, – мен эса охирги жўякни тортиб олай, сўнг тамадди қиларман.\nДеҳқон юз-қўлини чайиб, салқин жойда бирпасгина мизғиб олишни дилига тугди, қудуқ томон кетатуриб, уйдан бироз суви қочганроқ бурда нонни ўзи билан олволганини ўйлаб севинди. Чунки шуни еб тўйса, уйга боришнинг ҳожати бўлмайди. Демак, Худонинг мадади билан кучга тўлиб, ерни барвақтроқ ҳайдаб тугатади. Бугунга режалаган иш битади.\nШу дам дала четида ўсиб турган қуюқ бута орқасидан сакраганча иблисча чиқиб, вайсай кетди:\n– Ҳа, мунчалар бу мўмин, хокисор бўлмаса… Худони оғзидан қўймай эслагани-эслаган-а! Шошмай тур, деҳқон, ҳали сен тилингга шайтонни олишингни бир мажбурлай… – деди-ю, аста бориб деҳқоннинг нонини ўғирлаб, яна бута орқасига яширинди, нима содир бўлишини кузатди.\nДеҳқон отини сиртмоқдан бўшатиб, ўтлоққа қўйиб юборди-да:\n– Парвардигорим, марҳаматингни аяма, – деди шукроналик билан ва четроқда қолдирган камзулини олиб чўнтагига қўл солаётиб, егуликни бериб юборган хотинини дуо қилди. Лекин чўнтагидан нонни тополмай, бошқа чўнтакларини текширди. Нон йўқ эди. Ҳайрон бўлиб, у ёқ, бу ёқни титкилади. Тополмагач атрофга назар солди. Кун бўйи ҳеч бир зот кўринмаганлиги, агар қуш-пуш олган бўлса ноннинг увоқлари бўлиши кераклиги ҳақида ўйлади. Бирпас ажабланиб жойида туриб қолди. Деҳқоннинг аҳволини нонни тагига босиб олиб кузатаётган иблисча бута ортидан бошини кўтариб: “Ана, энди мени тилига олади-ёв!” дея қувонди. Завқланиб кетди. Аммо деҳқон пинагини ҳам бузмай: “Ҳа, майли, нима бўлса бўлди. Очликдан ўлмасман. Биронта очқаб зориққан олгандир-да. Розиман, еб тўйса ош бўлсин, саломат бўлсин…” деб тўшагини текислаб дуо ўқиди-да, ётиб зумда уйқуга кетди. Буни кўрган иблиснинг жазаваси тутди. Аламидан елка оша бир тупуриб, сўкинди:\n– Вой, сен лаънати деҳқон-эй! Ғазабланиш ўрнига “майли, ош бўлсин!” дегани ортиқча… Йўқ, буни мен ўзим томон ағдаролмасман, – деганича бута орқасидан йиғлагудек бўлиб чиқди. У Бош шайтон ёнига нима деб боришини билмай ер тепинди. Ахир уни бошлиғи ҳар гал жаҳл билан сўкади, бошқа иблислардан ибрат ололмаётганини юзига солади. Ҳақиқатдан ҳам, бошқа иблислар савдогару муллаларни, тўралару бойваччаларни ўзларининг комларига тушира олишган. Бу эса шунча тиришса ҳам шу ишни эплай олмаётганидан фиғони ошиб кетди. Турган жойида жарга қулагандек ғойиб бўлди-ю, қўрқа-писа дўзахга йўл олди.\nМанзилига етиб келганида, Бош шайтон тўрдаги тахтида, унинг пойида эса олдидаги супачасига ёзув-чизув анжомларини ёйиб хаттот котиб ўтирганини кўрди. Икки томонда соқчилар терилган. Ўнг тарафда турқи-ю сирти бир-биридан фарқли бешта иблисча, сўл томондаги эшик ёнида дарбон тик турарди. Битта пўрим турқли иблис Бош шайтоннинг қаршисида ҳисобот берарди:\n– Уч йил мобайнида мен 263753 та одамни ўзимнинг йўлимга тушира олдим. Энди улар мутлақо менинг ихтиёримда.\nБош шайтоннинг мамнунлиги сезилди:\n– Жуда яхши. Ўтавер, – деб буюрди унга.\nПўримсифат иблис ўнг томонга ўтиб сафга қўшилди. Бош шайтон хаттотга қаради:\n– Толиқдим, – деди-да, савол ташлади, – Ҳали иш кўпми? Кимдан ҳисобот олинди, кимдан олинмади?\nКотиб бармоқлари билан санаб, ўнг томонда турган иблисларга ишора қилди. Улар бирма-бир таъзим қилишди. Котиб ҳисоботларни ўқий бошлади:\n– Боёнлар билан шуғулланган мана бу иблис 1836 тасини ўзига қаратиб олибди. Савдогарлар билан шуғулланган мана бу иблис эса 9643 тасини боплаб йўлдан урибди. Энди буниси руҳонийлардан 1517 тасини авраб олишга эришибди. Роҳибалар орасида тарғибот қилган бу иблис 112 тасини ўзига қаратиб қайтди. Мана бу иблис эса қози калонлардан 3423 тасини ўзининг йўлига солишга улгурибди. Хотин-халажлардан 263753 тасини ҳозирги иблис овлаб қайтибди. Яъни, жувонлардан 186315 та, қизлардан 17438 та. Одамларнинг фақат икки тоифасининг қалбларини ўзимизга қаратиб олишимиз қолди. Бу ҳалол, виждонли саркорлару, меҳнаткаш деҳқонлар. Улар билан шуғулланган иблисларни чақирайми?\nҲисоботни диққат билан тинглаган Бош шайтон бош чайқади:\n– Ишини эплай олмаган икки иблисни, демак, йўқ қилиш вақти келибди-да, – деб дарбонга қаради. – Қани, бу иккиси кирсин-чи!\nЭшикдан бошини эгиб амалдорлару мансабдорлар орасида ташвиқот олиб борувчи иблис хахолаб, қўлларини ишқалаб кириб келди-да, Бош шайтоннинг қаршисида туриб ҳисобот бера кетди:\n– Менинг ишларим зўрдан зўр, яъни михдек! Шундай ўлжага эришдимки, дунё яралганидан бери бундай муваффақиятни кўрмаган. Гап ҳисобда эмас, – у Бош шайтон гапини қизиқиб тинглаётганидан руҳланиб сўзида давом этди. – Уларнинг сони унчалик кўп эмаску-я, атиги 1350 та одам, аммо зўр йигитлар. Улар шундайки, ҳатто биз иблисларга дарс беришга қодир. Фирибгарлик, қаллобликлари билан бизлардек фитначи, айёр, шум мавжудотларни хижолатда қолдириб кетишлари ҳеч гап эмас. Уларга янги усулни ўргатдим.\n– Хўш, қандай экан у усул? – қизиқди Бош шайтон.\n– Зўр усул, – завқланиб гапира кетди иблисча. – Авваллари амалдорлару мансабдорлар қозиларга қарамликда одамларни алдаб-сулдаб тирикчилик қилар эдилар. Мен энди қозиларга боғланмай, мустақил иш юритиш усулини ўргатдим. Яъни, ким кўпроқ пул, маблағ берса, у ҳақми, ноҳақми, бундан қатъи назар, ўшанинг ишини бажариш кераклигини уқтирдим, йўлини кўрсатиб бердим. Энди улар ҳар бир ишни ноҳақлик, адолатсизликдан фойдаланиб айёрлик билан шундай амалга оширадиларки, тагига ҳеч бир зот етолмайди. Ҳатто биз, иблислар улардан дарс олишимизга имкон яратилади.\nБош шайтоннинг бу жавобдан ҳам мамнунлиги сезилди:\n– Дуруст! Жойингга ўт… – деб дарбонга иккинчи иблисни олиб киришни буюрди.\nҚўлида бурда нон тутган иблисча Бошлиқнинг қаршисига келди-да, унинг оёғига йиқилиб ҳиққилай бошлади:\n– Энди бундай яшолмайман, мени бошқа ишга ўтказ…\n– Қайси ишга?! – вағиллади Бошлиқ. – Нималар деб валдираяпсан? Тур, аниқроқ гапир. Ҳисобот бер-чи, шу ҳафта ичида нечта деҳқонни ўзингга қаратдинг?\nИблисча йиғлаб юборди, биронтасини ҳам аврай олмаганини айтди. Унинг жавобини эшитган Бош шайтон ҳайқириб юборди:\n– Нима?! Қаерларда санғиб юрдинг, наҳот биронта ишни бажаролмадинг?\nИблисча дағ-дағ титраб жавоб қилди:\n– Санғиганим йўқ. Куйиб-пишиб уриндим, – дея, бўлган воқеани сўзлаб, қўлидаги бурда нонни кўрсатди-да, надомат билан қўшиб қўйди. – Ҳамма деҳқонлар бир гўр. Барчасининг оғзида Худонинг номи, юраги эса меҳру эзгуликка тўла.\nБошлиқнинг кўзларида нафрат чақнади:\n– Бундай хабару бўш қўл билан менга рўпара бўлишга қандай журъат қилдинг? Қаердаги бурда нонни важ қиляпсан? Устимдан куляпсанми? А?! Дўзахда текинхўр бўлиб яшамоқчимисан? Бошқа сафдошларинг югуриб-елиб ҳаракат қилмоқда. Улар 10000, 20000, ҳатто 200000 та ўлжа билан келишяпти. Сен эса бурда нонни менга пеш қиласан! Текинхўр! Шошмай тур, адабингни бермасамми?!\nИблисча зириллаганча унга ялина кетди:\n– Мени қатл этма, бир оғизгина гапиришга рухсат бер! Бойвачча боёнлару савдогарлар, хотин-халажу қизлар, ҳаттоки диндор роҳибалар билан ишлаётганларга осон. Чунки бойвачча боёнларга сувсар телпагу қимматроқ мулк ваъда қилиниб кўрсатилса кифоя, шу ондаёқ худди оға-иниларга айланиб, барча истагингга кўнишади. Савдогарлар-ку пул, сармояни кўрди дегунча бўйнига арқон солингандек йўлингга тушади, қўяди. Хотин-халажга кийим-кечак, латта-путта, зебу зар ваъда қилинса кетингдан эргашмай қолмайди. Деҳқон аҳли эса батамом бошқа тоифадаги одамлар… Эрта тонгдан то кеч тунгача меҳнат қилиш билан овора. Эслагани, ҳамиша дилида туйгани Парвардигор! Қани, шундай шароитда уларнинг ёнига яқинлашиб кўр-чи! Булардан мени озод қил, азобланиб кетдим. Сенинг ғазабингга ҳам чидаш қийин…\n– Алдама! – қичқирди Бош шайтон, – ялқовсан, дангасасан. Шерикларингни менга рўкач қилма! Улар хилма-хил найрангларнинг устаси. Айёрликни улардан ўрганолмадингми? Бурда нонни ўғирлашдан нарига ўтолмабсан, ҳайф сенга… Деҳқон зоти сенга қолса, умуман қўлимиздан чиқиб кетади-ку! – у қошини чимириб бироз ўйланди-да. – Майли, бу гал сенга имкон бераман. Яхшилаб миянгни ишлатиб, нима қилишнинг йўлини топ, – деди.\nИблисча кўзларини ғилтиллатиб Бошлиғига ялинди, ҳеч қандай йўл тополмаслигини, ғафлатга тушиб, энди азобга чидай олмаслигини айтган эди, Бошлиғининг баттар ғазабига учради. У иблисчани дарра билан савалашни буюрди. Соқчилар уни аямай ура кетишди, дод-войига, чинқиришларига парво қилмай калтаклашди. Бошлиқ эса жаҳл билан қаттиқроқ азоб беришни буюриб ўтирарди. Иблисча бирдан бор овозда бақириб юборди:\n– Бўлди, бўлди, урманглар… Ўйлаб топдим… Топдим…\nБош шайтон соқчиларни тўхтатди:\n– Хўш, нимани ўйлаб топдинг?\nИблисча рамақижон аҳволда базўр ўрнидан турди-да:\n– Менга рухсат бер, деҳқонга хизматкор бўлиб ёлланай, лекин нима ишни ўйлаб топганимни ҳозир айтолмайман, – деди.\nБошлиқ унга синчковлик билан тикилди:\n– Рухсат! Аммо ёдингда тут, агар уч йил мобайнида шу бурда нонга лойиқ бўлолмасанг, сенга энг олий жазони қўллайман, яъни илоҳий чўқинтириш сувига ташлашни буюраман.\nИблисча сесканиб тушди ва уч йил мобайнида деҳқонларни ўз йўлига солиб олишга ваъда берди. Уни ишонқирамай тинглар экан Бошлиқ уч йил ичида ўзи доим назоратига олишини айтиб, иш бошлаши кераклигини буюриб, чиқариб юборди.\nШундай қилиб, Иблисча одам турқига кириб олди. Ўзи билган ўша деҳқонга учраб, унга хизматкорликка ёлланди. Кунлар, ойлар, ҳатто йиллар ўтарди. Меҳнати билан иблис хўжайини деҳқоннинг олқишига сазовор бўлиб, хизматкор номи билан ёнида юрди.\nБир куни буғдой ҳосили йиғилиб, хизматкор аравадан кураб бераётган донни деҳқон ўлчов қопига солиб, омборга олиб кириб тўкаркан, сўради:\n– Неча чирпит бўлди?\nХизматкор эшикка чизилган белгига қараб:\n– Йигирма олти чирпит, йигирма еттинчи чирпит ҳам сиғиб қолади, – деб қўшиб қўйди.\nДеҳқон омбор тўлиб, энди барча ҳосил сиғмай қолишини кўриб, хизматкорга буғдойни ёйиб қўйишни буюрди-да, ўзи ўлчов қопни елкасига ташлаб кетди. Хизматкор хўжайини ҳали-бери келмаслигини билиб, бошидаги телпакчасини ечган эди, шохлари диккайиб кўринди. Кейин этигини ечиб оёқларига дам бераркан, туёқларига кўз ташлаб қўйди ва бориб остонага ўтириб ўйлай кетди. “Мана, учинчи йил ҳам поёнига етиб, ҳисоб-китоб қилиш вақти яқинлашяпти. Буғдойнинг кўплигидан эплаш қийинроққа ўхшайди. Энди деҳқонга ўйлаб қўйган ишимни ўргатишим шарт. Ана ўшанда Бош шайтон муғомбирликка уста эканлигимни кўриб қўяди. Бурда ноннинг ҳақини шунақа қилиб тўлаб қўядики ҳали…” Шу дамда бирдан ёнига яқинлашиб келаётган қўшнига кўзи тушди-ю, шоша-пиша телпагини кийиб, этигини оёқларига илди. Кириб келган қўшни деҳқонни сўради. Хизматкор хўжайини хирмонда буғдой ёяётгани, ҳосил эса омборга сиғмаётганини айтди. Қўшни ҳавас билан гапира кетди:\n– Хўжайинингни омади бор экан. Ҳосил мўллигидан омборга сиғмаяпти дейсанми? Биз, барча деҳқонлар, ҳайратдамиз. Кимдир унга бу ишларни роса ўргатяптимикин деб ҳам ўйлаяпмиз. Ўтган йилининг жазирама ёзида у ботқоқ ерларда экин-тикин қилиб, ҳосил йиғди. Қолган деҳқонларнинг буғдойи иссиқдан куйиб-қуриб нобуд бўлди. Бу йили эса ёғингарчиликда эккан уруғларимиз нишини кўрсатишга улгурмай ерда чириб кетди. Хўжайининг шунчалар билимдон, фаросатли эканки, буғдойини тоғда етиштирди-я?.. Яна ғарам-ғарам ҳосил олди. – У бир ҳовуч донни олди-да, бир-иккитасини тишлаб кўриб, ҳайратдан бош чайқади.\nШунинг устига қўлида қоп билан деҳқон уларнинг ёнига келди:\n– Ийе, ҳамсоя, хуш келибсан, – деб сўрашди.\n– Хизматкоринг билан у ёқ-бу ёқдан суҳбатлашиб тургандик, – деди завқ билан қўшни. – Қандай қилиб сен бир йилда ўн йил ётволиб есанг ҳам тугамайдиган ҳосил оласан деб ҳайрон бўлаётганимиз, лол қолаётганимизни айтаётгандим.\nДеҳқон хахолаб кулиб юборди-да, хизматкорига ишора қилди:\n– Мана шу хизматкорим Потап бало экан. Ўтган йили ер ҳайдашга жўнатсам, у ботқоқликда жўяклар очиб, буғдой уруғларини ўша ерга сочиб қайтибди. Роса уришгандим ўшанда. Ҳали натижасини кўрасиз деб, мени тинчитишга уринди. Чиндан ҳам натижаси зўр чиқди. Ҳамма ерлар қурғоқчиликдан азият чекканида, мен мўл ҳосил олдим. Бу йили деҳқонлар кўп ёғингарчилик бўлгани учун далаларда ишлай олмадилар. Потап эса тоғни мўлжаллаб, ўша ерларга уруғ сочди. Мана, яна мўл ҳосил олдим… – кейин қўшиб қўйди, – бундай билим, фаросатга қандай эришгансан деб сўрасам, кўп юрт кезишга тўғри келган-да, хўжайин, деб жавоб қилди. Бор гап шу…\nҚўшни уни ҳайратга тўлиб тинглади-да, бироз жим туриб:\n– Қанийди, ҳаммамизга шундай маслаҳатлар берувчи вафодор хизматкор берса эди Парвардигор, – деди.\nХизматкор унинг Худони эслаганини эшитиб, дир-дир титраб кетди, кўзлари нафратдан чақнаб, ўзини чеккага олди. Қўшни яна ўйланиб турди, хижолат чекаётгани сезилди-ю, журъат қилиб каловланиб деҳқонга қаради:\n– Хурсандман, дўстим, сенинг ёнингга бир илтимос билан келгандим, – деди.\n– Айт, дўстим, қандай илтимос экан? – сўради деҳқон меҳрга тўлган нигоҳини ундан узмай.\nҲамсоя бошини қуйи солиб:\n– Ҳосилингдан нимчораккина бера оласанми, шуни сўрагани чиққан эдим. Бола-чақам егуликка қийналиб қолди, – деди-да, шу зумдаёқ шошиб қўшиб қўйди. – Қарзга… Янаги йилги ҳосилимдан албатта қайтараман…\n– Вой, ҳамсоя, шу ҳам муаммо бўлдими? Нега ийманиб сўрайсан-а?! Дангал “бер” демайсанми-я?! Қанча керак бўлса ол, – хурсанд бўлди деҳқон ва қўшиб қўйди, – қарз-парз деган гапни оғзингга олма…\nХизматкор эгасининг биқинини туртди:\nДеҳқон унга парво қилмади, қўшнисига юзланди:\n– Олавер, истаганингча ол, дўстим, – деди очиқ кўнгил билан.\nҚўшни қоп олгани уйига шошиб чиқиб кетди. Хизматкор четга ўгирилиб тўнғиллаб қолди: “Бу деҳқон аввалги феъл-атворидан қайтмади-қайтмади-ей. Кимга нима керак бўлса бераверади, бераверади. Яна “мен бировларга берсам, менга Яратган Эгам беради”, дегани ортиқча. Бундай гапларини эшитсам бор вужудим қақшаб кетади”. Қўшни қайтиб келди, деҳқон унинг қопини хурсанд бўлиб тўлдираётганини кўриб, хизматкор ўрнида тик тура олмади, ғаши келганидан чеккага ўтиб депсина бошлади. Деҳқон эса қилган яхшилигидан кўнгли тўлибми, кайфияти кўтарилиб, остонага жойлашиб олиб, хизматкорини чақирди:\n– Сен нега ғижиняпсан? Нега муҳтож, яхши одамга сўраган нарсасини бериш керак эмас? Вақти келиб Парвардигор унга ҳам кароматини кўрсатар, насибасини, ризқини албатта икки қўллаб берар, – деди.\nХизматкорни яна титроқ босди:\n– Беришга берасан, қайтариб ололмайсан-да… Қарз бериш – бу тоғ этагига сочиб ташлаш, қайтариб олмоқ эса тоғ чўққисига чирмашиб чиқишдек заҳмат. Қариялар шундай дейишади.\nДеҳқон қовоғини уйди:\n– Ҳеч қачон, ҳеч кимга донни қарзга бера кўрма. Мурувват, хайр-саховат билиб, қайтариб олмайдиган қилиб холисанлиллоҳ беришни одат қил. Уқдингми?! Бизда дон кўп, ҳеч қаерга сиғдира олмаяпмиз…\n– Кўп бўлса нима қилибди? Бу сенинг бойлигинг, даромадинг, замирида бетиним меҳнатинг ётибди, – норозилик билдирди хизматкор.\nДеҳқон унга тушунтиришга уринди:\n– Янаги йилнинг ҳосилигача эмас, бизга ҳатто икки-уч йилга етадиган захира бор-а… Қаерга ва нимага ишлатамиз ҳаммасини? Зориққан, ночорларга бериш савоб-ку, ахир!\nХизматкорнинг овози титради:\n– Қаерга бўларди, бу буғдой кетидан мен сенга шундай давлат, бойлик топиш йўлини ўргатайки, ўзинггина эмас, олам ҳайратга тушиши мумкин.\nДеҳқон унга ҳайрон бўлиб қаради:\n– Бу нима деганинг? Яна қандай иш қилмоқчисан?\nХизматкор кўзини айёрона қисиб гап бошлади:\n– Бир ичимлик тайёрлайман. Бу шундай ичимликки, мадори қуриганга куч ато этади, қорни очганни тўйдиради, уйқусизликдан қийналадиганни ухлатади. Дилгир ҳолатга тушганнинг кайфиятини кўтариб, қувноқ қилиб қўяди. Журъати йўқроқ кишини жасур паҳлавонга айлантиради. Ана шундай ичимлик қилиш қўлимдан келади.\n– Йўғ-э! Лоф ҳам эви билан-да! – деҳқон унга ишонқирамай қараб қўйди.\n– Лоф деганинг нимаси? Ботқоқлигу тоғларда экин қиламиз деганимда ҳам менга худди ҳозиргидек ишонмагансан. Энди қойил қолиб ўтирибсан! Ичимлик тайёр бўлганида гапим қанчалар ҳақиқат эканлигини тушуниб етасан.\n– Хўп, у айтганингни нимадан тайёрламоқчисан? – сўради деҳқон кулимсираб.\n– Мана шу буғдойдан-да! – бидирлай кетди хизматкор, режаси амалга ошаётганини сезиб.\n– Бу сен таклиф қилаётганинг мабодо гуноҳ иш эмасми? – деҳқоннинг гап оҳангида хавотир пайдо бўлди.\n– Ана холос! – қийқириб юборди хизматкор. – Қанақа гуноҳ? Ахир бу одамларни қувонтириб хурсанд қиладиган оддий ичимлик-ку!\nДеҳқон унга синчков қараш қилди:\n– Сен, Потап, бундай ақл-заковатга қандай эришгансан? Оддийгина, нодонгина бировларнинг қўлида меҳнат қилиб юрадиган хизматкор бўлсанг. Мана, қўлимда икки йилдан ортиқ ишладинг, тинимсиз ишладинг, билдим, кўп нарсадан хабардорсан. Яна бир нарсага ҳайронман, шунчалар ишга, меҳнатга берилганингданми, шу пайтгача бирон марта на этигингни, на қалпоғингни ечганингни кўрдим. Ё вақтингни шунчалар тежайсанми? Ишбилармонлигингга қойил қоламан, кимлар ўргатган сенга?\n– Э-э! Озмунча юртлар кездимми, озмунча ҳаётни кўрдимми, нимасини айтай? – кўзини олиб қочиб жавоб қилди хизматкор.\nДеҳқон бирпас хаёл суриб ўтирди-да, ҳалиги гапга қайтди:\n– Бу сен айтаётган ичимлик чиндан ҳам куч-қувват берадими?\n– Ийе, кўрасан, унинг зўрлигига ҳали ўзинг тан берасан, – деди хизматкор завқи тошиб.\nДеҳқон қизиқаётгани билинди:\n– Буни нима қилиб амалга ошириш мумкин?\nХизматкор хўжайини унинг кирдикорини сезиб қолмаслиги учун ўзини бепарво кўрсатишга уринди:\n– Оддий… Қийин жойи йўқ. Битта қозон, икки дона чўян мўри топилса бас. Иш юришди деявер.\nДеҳқон яна савол берди:\n– У ичимлигинг мазаликкинами ўзи?\n– Бе! Мазасига гап йўқ! Бир марта татиб кўрсанг, умрбод унга боғланасан, қоласан.\nДеҳқоннинг кўзлари ҳайратданми, қизиқаётганиданми олазарак бўлиб қолганини кўрган Потап қувонганидан ичига сиғмай сакрай бошлади. Унга аҳамият ҳам бермай, деҳқон қўшниникига қозон сўрагани чиқиб кетганида у севинганидан турган жойида шайтонлаб қолди.\nШундай қилиб, бир неча кун ўтгач, омборнинг ўртасига қозон ўрнатилди, атрофи шувалди, унга жумракли чўян мўрилар пайвандланиб ёпиштирилди. Хизматкор қозондаги суюқликни аралаштириш билан овора бўла туриб, нияти амалга ошаётганидан ўзида йўқ қувониб, сакраб-сакраб, эшилиб ўйнарди. У жўмракдан сизилиб томчилаб оқаётган суюқликка жомча тутиб мириқиб ҳўплади-да, деҳқонга қаради:\n– Ана, хўжайин, тайёр бўлибди, – деди мақтаниб.\nЧўккалаб ўтириб унинг ишларини диққат билан назорат қилаётган деҳқон худди ажабланарли мўъжизанинг гувоҳи бўлгандек ҳайратга тушаркан:\n– Бу қандай мосламаки, хамирдан сув, суюқлик оқизиб чиқарса-я?! Тағин тиниқ, тоза сув оляпсан бундан… – дерди.\n– Бу сув эмас, – иршайди хизматкор. – Хўжайин, бу ўша, мен айтган ичимлик.\n– Жуда тиниқ-ку, – хўжайиннинг ҳайрати ҳамон босилмас эди. – Мен бунинг ранги қизғиш ёки сарғиш бўлади деб ўйлагандим, – деди жомчага тикилиб.\n– Сен буни бир ҳидлаб кўр, – дея, Потап жомчани деҳқоннинг бурнига тутди.\nДеҳқон чўчиброқ уни ҳидлади-да, бир сесканди:\n– Бўйи мунча ўткир бўлмаса бунинг! Татиб кўрай-чи, – деди-да, хизматкорининг қўлидан жомчани олиб, яна искади.\n– Шошма-шошма, – тўхтатди уни хизматкор ва қўлидан жомчани олди-да, жўмракнинг оғзига тутиб, суюқликдан қўшди. Аста ҳўплаб тамшанди, кейин хўжайинига тутди, – ма, энди ич.\nДеҳқон эҳтиёткорлик билан ичимликка тилини теккизиб кўрди, кичикроқ қултум қилди, аста ҳўплай бошлади ва бирдан жомчани кўтариб борини ичди-ю, хизматкорига жомчани тутаркан:\n– Яна қуй-чи, камлигидан таъмини унчалик аниқлай олмадим, – деди кулимсираб.\nХизматкор қувончининг чеки йўқ эди. Ўзини тутолмай хахолаб кулишдан тўхтамасди:\n– Ҳа, хўжайин, ёқдими? – дея жомчани тўлдирди.\nДеҳқон ичди-да, ён-верига аланглаб, қийқириб юборди:\n– Ажойиб нарса-ку бу, а?! Қани, хотинимни тез чақир бу ёққа, – деб бақира кетди. – Ҳой, Мария, шошил, тезроқ кел ёнимга!\nХотини: “Бунча бақирмасанг, нима бўлди?” деб ичкаридан югуриб келди. Деҳқон унга жомчани узатди:\n– Ма, мана буни ичиб кўргин-а! Ахир бу биз кашф этган, ўзимиз яратган янгилик!\nАёл эрининг кўнглига қараб, истаб-истамай суюқликни ҳидлади-ю, бир сесканиб тушди ва қўрқа-писа сўради:\n– Бирон кор-ҳол бўлмайдими?\nДеҳқон ғазаб билан: “Ич!” деб бақирди. Эридан ҳеч қачон бундай муомалани кўрмаган хотин саросимага тушди, лекин унинг буйруғини бажариб, жомчани ичиб бўшатди ва бирдан: “Мунча яхши! Мунча мазали бу!” деб қийқириб юборди. Хизматкор унга ҳийлакорона кўз ташлади, ширакайф бўлиб қолган деҳқон эса завқланиб, мақтана кетди:\n– Хўш, ёқдими? Бироз сабр қилгин, нима бўлишини сезасан, – дея Потапга ишора қилди, – бунинг айтишича, ичганинг бутун танангдан бор чарчоқни чиқариб юборармиш… Ёшларни қаритиб… Йўғ-эй! Қарияларни ёшартириб, куч берармиш! Мана, мен атиги икки жомча ичдиму, ҳамма суякларимга жон киргандай бўлди. Ҳали шошмай тур, иккаламиз ҳар куни бундан ичиб турсак, роса ёшариб кетамиз. Қани, ёнимга кел-чи, Машажоним, – деди хотинини бағрига босиб.\n– Бор-эй, буни ичиб, қип-қизил жинни бўлдинг, – жеркиб берди аёл.\nДеҳқон хотинининг гапига аҳамият бермай, валақлашдан тўхтамасди:\n– Ҳа? Маза қилиб ичиб олдинг-ку! Потап иккимизни буғдойни исроф қиляпсизлар деб роса олиб бориб келгандинг-а? Гапир энди, ёқибдики ичяпсан…\nХотин эрига маккорона қараш қилди:\n– Ёшартирар экану, ёқмайдими? Сен ҳам жуда қувноқ бўлиб қолдинг. Менга шу ёқяпти. Ўта меҳрибон бўлсанг ҳам жиддийлигинг менга унчалар ёқмасди. Ана, хушчақчақ бўлиш мумкин экан-ку! Қани, менга қўшил-чи… – деб қўшиқ айта бошлади.\nДеҳқон хотинининг гапини тасдиқлади:\n– Ана, ҳаммамиз ёшаряпмиз-эй!\nАёл бирдан куйлашдан тўхтади:\n– Ҳой, эр, қайнонамни чақириш керак, охирги пайтда кўп нарсадан норози бўлиб, уришгани уришган. Ёшарса меҳрли бўлиб қолса қанийди, – деди.\nДеҳқон анчагина маст бўлиб қолганди. У қизини имлади:\n– Машенкам менинг, тезгина уйга кириб, онажонимни, ўзингнинг суюкли бувижонингни бу ерга етаклаб кел. Ҳадеб печкасида ётавермасин. Уни бир ёшартирворай, – деди-да, хотинига жомчани тутди. – Қани, яна биттадан кўтарайлик-чи!\nХизматкорнинг хурсандлиги ичига сиғмасди. Кетма-кет жомларни тўлдириб, маза қилиб тарқатарди. Деҳқон ичган сари тили ечилиб борар, вайсашдан тўхтамасди:\n– Юқоридан бошлаб ёшартиряпти-ку бу, а? Тилимга таъсир қилди, энди эса қўлларимга оқиб боряпти, оёқларим ҳам жимирлаб ёшаряпти. Қара-я, хотин, ўзидан-ўзи рақсга тушишга шайланяпти, – деди-да, ўрнидан сапчиб туриб депсиниб-депсиниб рақсга туша кетди.\nЭрининг ҳамиша камтар, сипо, камсуқум бўлиб яшаганига ўрганган аёл бироз ҳайрат оғушида турди-да, ўзи ҳам ширакайф бўлгани учун хизматкорни чақирди:\n– Ҳай, Потапжон, бизнинг омилкоримиз, балалайкангни қўлга олиб бир чал-чи! – деб қийқирганича эрининг ёнига тушиб ўйнай кетди.\nХизматкор қувониб, унинг айтганини қилди, кейин негадир бирдан куй чалишдан тўхтади ва ҳамон ўйинга тушаётган эр-хотинга кулимсираб қаради-да, ўзича минғиллади:\n– Сен, Бош шайтон, шошмай тургин-а… Бурда нон учун менга ҳали шундай ҳақ тўлайсанки! Мана, содда, ҳалол, паҳлавондек деҳқон қай аҳволга тушганини кўриб қўй…\nШу дамда деҳқоннинг ота-онаси келиб, фарзандларининг аҳволини кўриб, жойларида қотиб қолишди. Ота бирдан бор овозда бақирди:\n– Нима бало, ҳаммангни жин урдими?! Одамлар меҳнат қилиш билан овора-ю, бу ерда не сабабдан ўйин-кулги бўляпти?\nЧолнинг гапига парво қилмай, келини чапак чалиб, “Худонинг олдида қилдим мен гуноҳ, фақат Худонинг ўзи бегуноҳ…” деб қўшиқ айтишдан тинмасдан, даврада рақсга тушиб айланарди. Қари қайнона ҳам жаҳлини тия олмай, келинини уриша кетди:\n– Вой, ярамас-эй! Уй йиғиштирилмаган, ҳамма ер бир аҳволу, бу эса бунда…\nДеҳқон ўзини меҳрибон кўрсатиб, онасига жом тутди:\n– Онажон, тинчланинг. Бизда бир нарса содир бўлди! Ажойиб нарса! Қариб қолганларни ёшартиряпмиз. Ишонмайсизми? Мана буни ичиб кўринг-а?..\n– Ичгим келса қудуқ тўла сув, – ўғлини жеркиб берди кампир. Деҳқон тихирлик билан унга жомни ҳидлатишга уринганди, она: – Нима балонинг ҳиди келяпти, жин-пин аралаштирилдими бунга? – деб бурнини жийирди.\nЎғлининг ёнига келини қўшилиб, уни қистай бошлашди:\n– Сиз буни битта ҳўплаб кўринг! Жуда ёқади… Ғаройиб дори бу, ахир. Сизга ёмон нарсани раво кўрмаймиз-ку…\nКампир жомдан кўзини узмай, бироз ўйланди-да, ичимликка тил теккизди. Бир сесканди ва болаларига ишонқирамай қаради:\n– Ўлдириб қўймайдими?\nКелин бидирлай кетди:\n– Онажон, бу сизни ҳам соғлом қилади, ҳам куч беради, яна ёшартириб юборади.\nКампир иккиланаётгани сезилди, аммо келинининг гапи ростлигини туйдими, нима бўлса бўлар дегандек, шартта ичимликни нўш қилди. Аста атрофга кўз югуртирди. Ғалати ҳолга тушаётганини англади, юзига қон югурганини сезди ва бирдан: “Мунча ёқимли, тотли нарса экан бу!” деб қийқириб юборди-да, чоли томон ўгирилди:\n– Қани, отаси, сиз ҳам ичиб кўринг, маза қиласиз, тирилиб кетгандек бўласиз.\nЧол “йўқ” дегандек бош чайқади. Кампир хизматкорнинг мажбурлаши билан кетма-кет бир неча жомни бўшатди ва илжайиб ҳаммага бир-бир қараб қўйди:\n– Барча томирларимни, оёқ-қўлимни, кўксимни, вужудимни қиздиряпти. Осмонларга парвоз қилдираётгандек мени! Бу қандай мўъжиза? Чиндан ҳам ёшараётгандекман, – деб ғулдиради қаҳ-қаҳ уриб ва сармастлигидан қийқира бошлади. – Эҳ, чолим шу пайтда ёнимдан қаерга кетди-я! Кўрганида ҳозир ёшлигим қайтиб, аввал қандай бўлганимни бир томоша қиларди! – кейин ўғли билан келинига танбеҳ берди. – Шунақа ҳам рақсга тушадими, нодонлар. Мана, ўйин бунақа бўлади, – деб сакрай кетди.\nБир чеккада буларга қараб ўтирган чол аста ўрнидан турди. Қозон ёнига бориб, жўмракни очиб юборди. Ичимлик шариллаб ерга тўкилиб ҳамма ёқни шилпиллатиб юборди. Деҳқон отасининг ёнига отилиб келиб бақирди:\n– Нима қилиб қўйдингиз, бадкор?! Шундай бойликни яксон қилдингиз-а?! Алжираган чол! – деб, жўмракдан томчилаётган ичимликка жом тутиб, ҳиқиллади, – ҳаммасини тўкиб юборибди-ю, ярамас…\nРус тилидан Нодира Рашидова таржимаси


Маълумки, мамлакатимиз раҳбари ижтимоий, маънавий соҳадаги ишларни янги тизим асосида йўлга қўйиш бўйича бешта муҳим ташаббусни илгари сурган эди. Биринчи ташаббус ёшларнинг мусиқа, рассомчилик, адабиёт, театр ва санъатнинг бошқа турларига қизиқишларини оширишга, истеъдодларини юзага чиқаришга хизмат қилади. Иккинчи ташаббус ёшларни жисмоний чиниқтириш, уларнинг спорт соҳасида қобилиятларини намоён қилишлари учун зарур шароитларни яратишга йўналтирилган. Учинчи ташаббус аҳоли ва ёшлар ўртасида компьютер технологиялари ва интернетдан самарали фойдаланишни ташкил этиш мақсадини ифодалайди. Тўртинчи ташаббус ёшлар маънавиятини юксалтириш, улар ўртасида китобхонликни тарғиб қилиш бўйича тизимли ишларни кенг йўлга қўйишга қаратилган. Бешинчи ташаббус хотин-қизларни иш билан таъминлаш масалаларини назарда тутади.\nУшбу янгилик халқимиз, айниқса, ёшларимиз томонидан катта қизиқиш билан кутиб олинди.\nХонқа тумани Сарапаён қишлоғи Пахтагул маҳалласида жойлашган аҳоли дам олиш марказида Ўзбекистон “Миллий тикланиш” демократик партияси Хонқа туман кенгаши, туман хотин-қизлар қўмитаси ҳамда бир қатор тегишли ташкилотлар билан ҳамкорликда президент томонидан илгари сурилган ташаббуслар доирасида тадбир ўтказилди. Унда депутатлар, партия фаоллари иштирок этдилар.\n– Мутолаа – севимли машғулотим. Бадиий асарларни қизиқиб ўқийман. Қаҳрамонлар – олижаноб инсонларнинг фазилатлари бизни тарбиялайди. Бу ерда ўтказилаётган китоб акцияси мен учун жуда қизиқарли бўлди. Мана шундай тадбирлар биз ёшларни ташаббускорликка чорлайди, - дейди партия аъзоси, фаол ёшлардан бири Зуҳражон Исмоилова.\nМустақил фикр, мустаҳкам ишонч ва келажакка умид билан ҳаёт пиллапояларидан илгарилаётган ёшларимизнинг сўзларини тинглаб, эзгу мақсадлар сари дадил интилишга иштиёқлари баланд эканлигига яна бир бор гувоҳ бўламиз. Уларнинг интилиши ҳамиша юксак. Ёшлар қизиқишларининг чеки йўқ – тарих, урф-одатлар, анъаналар, ота-боболаримизнинг қаҳрамонликлари... Барчасини ўрганишга ихлоси баланд уларнинг.


73 ёшли эркак ўз уйида ёниб кетди - zarnews.uz\n73 ёшли эркак ўз уйида ёниб кетди\nТошкент шаҳар Яккасарой туманида содир бўлган ёнғин оқибатида бир фуқаро ҳалок бўлди. Бу ҳақда Тошкент шаҳар фавқулодда вазиятлар бошқармаси хабар қилди.\nҚайд қилинишича, 14 январь куни соат 03:10 да Яккасарой тумани, Ш.Руставели кўчаси, 30-уй, 12-хонадонда уйнинг 2 квадрат метр майдони ёнган. Ёнғин-қутқарув жанговар бўлинмалари чақирилган манзилга соат 03:15 да етиб борган ва кўрилган тезкор чора ва ҳаракатлар натижасида ёнғин соат 03:33 да бартараф этилган.\nЁнғин натижасида 78 ёшли эркак киши ҳалок бўлган.\nЁнғин маст ҳолда сигарета чекишда эҳтиётсизлик оқибатида содир бўлган, деб тахмин қилинмоқда. Ёнғин келтирган моддий зарар миқдори аниқланмоқда. Ёнғин жойига 3 та ёнғин-қутқарув техникаси жалб қилинган.


Ёшлар келажагига пойдевор - Халқ сўзи\n14:58 17 Август 2019 Жамият\nМасканда Давлатимиз раҳбари томонидан илгари сурилган ёшлар билан ишлашни самарали ташкил этишга йўналтирилган 5 та муҳим ташаббус доирасида кенг кўламдаги бунёдкорлик ишлари амалга оширилиб, унда ўғил-қизлар жамиятнинг аъзоси сифатида ўз иқтидорларини юзага чиқариши, янгиланишларнинг шунчаки кузатувчиси эмас, балки фаол иштирокчиси бўлишлари учун барча шарт-шароитлар яратилган. Хусусан, биринчи ташаббус – ёшларнинг мусиқа, рассомлик, адабиёт, театр ва санъатнинг бошқа турларига қизиқишларини ошириш мақсадида тўгараклар фаолияти йўлга қўйилган.\n- Ушбу маскандаги кутубхона тенгқурларим учун улуғ айём арафасида ажойиб совға бўлди, - дейди “Навоий ворислари” китобхонлар танлови ғолиби, тумандаги 34-мактаб ўқувчиси Маржона Нодирқулова. – Табиийки, бу биз китобхонлар сафининг янада кенгайишига хизмат қилади. Китобхонлик барча муваффақиятларнинг калитидир.\nШунингдек, марказда “WI-FI” ҳудуди ташкил этилган бўлиб, мазкур ҳудудда ёшлар компьютер ва ахборот технологиялари бўйича ўз билимларини оширишлари, янги-янги дастурлар яратишлари учун қулайликлар мавжуд.\n- Ёшларимизга яратилган шароитлар уларнинг бўш вақтларини мазмунли ташкил этиш билан бирга, ягона, эзгу мақсад атрофига ҳам бирлаштириши, биз кексаларни ниҳоятда хурсанд қилмоқда, - дейди меҳнат фахрийси Очил Нурназаров. – Энг муҳими, бу ер нафақат ёшлар балки биз ёши улуғларнинг ҳам севимли, сўлим масканимиз бўлмоқда.\nМарказда спортсевар ёшлар унинг етти тури билан шуғулланишлари ҳамда турли мусобақалар орқали ўз имкониятларини синовдан ўтказишлари учун спортзал, сунъий қопламалари ўйин майдончаси барпо этилган. Шу муносабат билан мазкур маҳаллада волейбол, қўл тўпи ва футбол жамоаларига асос солинди.\n- Марказда қишлоқ қизалоқлари спортнинг бадиий гимнастика тури билан шуғулланишлари учун шароитлар яратиб, бир нафар мураббийни тажриба ва малака оширишга йўлладик, - дейди вилоят спорт бошқармаси бошлиғи Шаҳло Нарзиева. – Шунингдек, яна бир қатор оммавий турлар бўйича клублар ўз фаолиятини бошлайди.\nТаъкидлаш жоизки, “Кескантерак”да ҳам ёшлар, хусусан қиз-жувонлар бандлиги долзарб масала. Шу боис ушбу марказда ташкил этилган устоз-шогирд йўналишидаги ўқув курси ва тикув цехи қишлоқ ёшларини ўз атрофига бирлаштирган. Мазкур курс ниҳоясида унинг тингловчиларига имтиёзли кредит асосида дастгоҳлар таклиф этилади.\nБир сўз билан айтганда марказ мазкур қишлоқда ҳам ёшлар келажагига мустаҳкам пойдевор бўлади.


Рим Папаси Суриядаги зўравонликлар зудлик билан тўхтатишга чақирди\nTuesday, 27 February 2018 15:48\nРим Папаси Франциск Сурияда зўравонликларни зудлик билан тўхтатишга чақирди ва «зулмни зулм билан енгиб бўлмайди» дея таъкидлади.\n«Шу кунларда севимли ва жабрдийда Сурия, айниқса, уруш янада авж олган Шарқий Ғута хаёлимдан кетмаяпти. Бу феврал етти йиллик урушнинг энг қақшатқич ойларидан бири бўлди. Тинч аҳоли орасида юзлаб, минглаб қурбонлар, айниқса, улар орасида болалар, аёллар, кексаларнинг борлиги менга тинчлик бермаяпти. Касалхоналар бомбаланган, одамлар ейишга нон топа олмаяптилар. Бу ғайриинсонийликдир», деди понтифик Ватикандаги якшанба маърузасида.\n«Зулмни зулм билан енгиб бўлмайди. Уруш – бу зулм. Шу сабабли мен зўравонликларга ҳозироқ чек қўйилиши, инсонпарварлик ёрдамлари ўтказиб юборилиши, ярадорлар ва касаллар эвакуация қилиниши учун шароит яратиб берилишини сўрайман. Шу ишлар тезроқ амалга ошишини сўраб дуо қилайлик», деди Папа Франциск.\nШанба куни БМТ Хавфсизлик кенгаши 2401 рақамли резолюцияни қабул қилди, унда барча томонлардан ҳеч кечиктиришсиз тўқнашувларга барҳам бериш ва бутун Сурия ҳудудида камида 30 кунлик инсонпарварлик сукути сақлаш талаб қилинган эди. Бу тинч аҳолига зудлик билан ва ҳеч тўсиқларсиз инсонпарварлик ёрдамларини етказиб бериш ҳамда оғир касаллар ва ярадорларни эвакуация қилиш учун зарур эди.\nMore in this category: « Британияда мусулмон таксичи қаҳрамонлик кўрсатди Мусулмонлар ва мормонлар биргаликда инсонлар ҳаётини сақлаб қолишмоқда »


Токио ёзги олимпиадани бутунлай бекор қилмоқчи — Sof.uz\nЖАҲОН 6,312,451 2,872,256 374,867\n28.04 22:36 388 Спорт\nГап мусобақаларни 2022 йилга кўчириш ҳақида кетмаяпти. "Урушлар пайтида ўйинлар шунчаки бекор қилинади", - дея таъкидлади Мори. Унинг сўзларига кўра, инсоният коронавирус устидан ғалаба қозонганидан кейин ўтказилган мусобақалар катта аҳамиятга эга бўлади.\nСўнгги ҳафталарда Япония ва Халқаро Олимпия Қўмитаси Олимпиаданинг кейинга қолдирилиши ҳақида зиддиятли баёнотлар билан чиқишди. Ҳозирча биз кўчирилиш туфайли қўшимча харажатларни ким ўз зиммасига олиши аниқ эмас.\nЯпония Тиббиёт ассоциацияси (JMA) президенти Ёшитаке Ёкокуранинг сўзларига кўра, Олимпиада мусобақалари фақат коронавирусга қарши самарали вакцина яратилгандан кейингина ўтказилиши мумкин.\n31.05 17:40 3427\n30.05 11:13 2376\n30.05 09:33 1506\n31.03 14:26 324 Спорт\n26.02 13:44 230 Спорт\n24.02 08:51 300\n15.02 12:05 185 Спорт


Дональд Трамп Клинтон хонимни қамашга ваъда бермоқда\n11:04 / 03.06.2016\nАҚШ президентлиги учун асосий даъвогарлардан бири миллиардер Трампнинг фикрича, Ҳиллари Клинтон хизмат ёзишмалари қоидасини қўпол равишда бузганлиги учун қамоқда ўтириши керак, деб ёзмоқда The Hill нашри.\n«Ҳилларининг мен ҳақимда айтган бугунги ёлғон сўзларидан сўнг...мен унга жавобан шундай дейман: Ҳиллари Клинтон қамоқда ўтириши керак», — дея баёнот берган Трамп Калифорния штатининг Сан-Хосе шаҳридаги митингида.\nТрампнинг сўзларига кўра, Клинтон, қамоқ жазосидан қутилиб қолиш учун Эрон билан ядро битимини қўллаб-қувватлаган.\n«Гапнинг индаллосини айтганда, у жуда ҳам айбдордир. Унинг сайловолди кампаниясида иштирок этаётгани, Қўшма Штатлар учун, миллатимиз учун шармандаликдир», — дея қўшимча қилган сиёсатчи.\n2 июнь куни, Ҳиллари Клинтон, республикачи Трамп Америка президенти бўлса, «Кремль тантана қилиши»ни айтиб, Трамп президент бўлишга лойиқ эмаслиги ҳақида ишонч билдирган эди.\n«У маънан бу лавозимга лойиқ эмас, чунки президентлик учун катта билим, сабр ва жиддий масъулият талаб этилади», — деб қайд этган эди собиқ давлат котиби.


Қамоқхона Г.Тўраевани фаолиятидан пушаймон қилдиряпти\n01 июл 2022, Тошкент вақти: 05:54\n24 апрель куни Андижон вилояти жиноят ишлари судида инсон ҳуқуқлари ҳимоячиси Гулбаҳор Тўраева устидан ҳукм ўқилиши кутилмоқда. Прокурорлар унга 8 йиллик қамоқ жазоси берилишини сўраяпти.\nГ.Тўраеванинг эри Фарид Янгилдиннинг билдиришича, ҳуқуқ ҳимоячисига Жиноят кодексининг 159 (конституциявий тузумга тажовуз қилиш), 139 (туҳмат қилиш) ва 244-1-моддалари (жамоат тартибига таҳдид солувчи адабиётлар тайёрлаш ва тарқатиш) бўйича айблов илгари суриляпти. Суд 18 апрелдан буён давом этмоқда ва жараён Ўзбекистон телевидениеси томонидан тасвирга олинаётир.\nФ.Янгилдин турмуш ўртоғини қамоққа олингандан уч ой ўтиб суд залида қўлига кишан солинган ҳолатда кўргани, у жуда тушкун кайфиятда экани, судда прокурор ҳамда терговчиларга жовдираб, қилган ишидан пушаймон бўлганини айтганини билдирди.\nГ.Тўраева Андижон воқеаларида отиб ўлдирилганлар сони ҳақида дунë ахборот воситаларига маълумот бергандан сўнг анча танилиб кетганди.\nУ шу йилнинг 14 январь куни Бишкекдан қайтаëтганида сумкасидан шоир Рауф Парфининг “Иймон асири”, шоир ва сиëсатчи Муҳаммад Солиҳнинг “Валфажр” ҳамда “Йўлнома” китоблари чиққанидан сўнг қамоққа олинган.\nХалқаро ташкилотлар Г.Тўраева 2005 йил 13 май Андижон исëни пайтида ҳукумат томонидан отиб ўлдирилган қурбонлар ҳақида малумлот бергани учун тазйиқларга дучор бўлаётганини айтмоқда.\nГ.Тўраева 2005 йил 13 май воқеаларидан бир кун ўтиб, Андижондаги 15 мактабда тўпланган ўликлар сони 500 тадан ошиқ экани ҳақида “Озодлик” мухбирига ҳам маълумот берган эди.\nГ.Тўраеванинг тўрт фарзанди бўлиб, улардан энг кичиги саккиз ойликдир.


Юнусобод деҳқон бозорига кетаётиб, чорраҳалардан бирида пойабзал тикаётган ўрта ёшлардаги аёл кишини кўриб, шу воқеа эсимга тушиб кетди. (Қолаверса, умримда аёл кишини косибликда кўрмаганим сабабли, бу касб билан фақат эркаклар шуғулланади, деб ўйлар эканман шу вақтга қадар).\nИнсон зоти синоат-да: очидан ўлиб қолса ҳам, ғурури туфайли мардикорлик, косиблик қилишдан, писта сотишдан ор қилади ва ё тўрт мучаси соғ, усти бут бўлса ҳам, эртадан кечгача қўлини садақага очиб туришдан тортинмайди ё йўқчиликдан турли эгри йўллар (ўғрилик, фоҳишалик, порахўрлик)га киришга мажбур бўлади. «Мажбур бўлади», «мажбур бўлибди» дейиш, менимча, тўғри ҳам эмасдек.\nКўчаларни тозалаётган юзлаб мардикор эркагу хотин-қизларни, писта сотиб, кўп қаватли уйлар оралаб, сут маҳсулотлари билан аҳолини таъминлаётган ва биз кўп-да аҳамият бермайдиган «майда» ишларни қилиб, ҳалол яшаётган қаноатли одамларни деярли ҳар куни учратамиз. «Мажбур бўлиш» бу — қаноатсиз қалбнинг яна-да яхшироқ яшашни хоҳлаши, машаққатларга дош бера олмаган заиф ироданинг енгил-елпи йўлни танлаши, холос.\nПойабзал тикишдан эмас, мардикорлик қилишдан эмас, балки ҳаром луқмадан ҳазар қиладиган иродаси метин инсонларга дуч келганда ҳурматинг ошиб кетаркан. Айниқса, у аёл киши бўлса...\nОларда кирар жоним, берарда чиқар...\n10:23, 16.03.2019 ✔28\nАслида йўқ, лекин солиқчилар рўйхатида бор шаҳарча\n«Х» ва «Ҳ»... даҳмазаси\n12:00, 07.03.2019 ✔42\nПенсияга чиқиш арафасида айрим фуқароларимиз дуч келадиган бир муаммо бор. Гап шундаки, шахсини тасдиқлови ҳужжатда исм-шарифи меҳнат дафтарчасида ёинки талаб этиладиган бошқа бирор ҳужжатда ёзилгани билан тўғри келмай қолса, бу ўз-ўзидан пенсия тайинлашда мураккабликларни туғдиради.\nОрқага йўл йўқ\n11:59, 07.03.2019 ✔43\nМиллионлаб ёшлар қайта савод чиқарадими?\nЛотин ёзувига асосланган янги имлога ўтиш ҳақидаги ишлар бошланганига деярли чорак аср вақт бўлиб қолди.\n✔ 28  10:23, 16.03.2019\n✔ 42  12:00, 07.03.2019\n✔ 43  11:59, 07.03.2019\nМенинг 500 сўмим...\nҚўл кўтармасимдан «маршрутка» ғиз этиб келиб тўхтади. Машина эшигини очар-очмасимдан «қаергача», дея сўради ҳайдовчи. Тушадиган манзилимни айтдим. «Ундай бўлса, 2000 сўм, — деди у бамайлихотир. — Яқинроқда тушсангиз, 1500 сўм бўлади».\n✔ 51  11:57, 07.03.2019\n✔ 71  14:16, 01.03.2019


Нидерландиялик мутахассис “Пахтакор”га бош мураббий бўлди | Qalampir.uz\nНидерландиялик мутахассис “Пахтакор”га бош мураббий бўлди\nСпорт\t15 Январь 16:07 3839\nНидерландиялик мутахассис Питер Хюистра “Пахтакор” жамоасининг бош мураббийи этиб тайинланди. Бу ҳақда клубнинг расмий веб-сайтида маълум қилинган.\nХабар қилинишича, шу кунга қадар жамоада ёрдамчи мураббий сифатида ишлаб келган нидерландиялик мутахассис Питер Хюистра энди “Пахтакор” бош мураббийига айланган.\nҚайд этилишича, Питер Хюистра “Пахтакор”нинг собиқ бош мураббийи Шота Арвеладзе билан мураббийлар штабида бирга фаолият юритиб келган.\nМаълум ўрнида, Питер футболчилик фаолиятида Шотландиянинг машҳур клубларидан бири “Глазго Рейнжерс” шарафини беш мавсум ҳимоя қилиб, беш марта чемпионликка эришган.\nШунингдек, Питер “Гронинген”, “Вендам”, “Твенте”, “Санфречче Хиросима”, “Льерс” ва “Розендал” каби клубларда ўйнаган. Нидерландия, Шотландия, Япония ва Бельгия чемпионатларида жами 413 беллашувда 78 гол урган. Нидерландия терма жамоаси таркибида 1988–1991 йилларда 8 ўйинда майдонга тушган.\nХюистра мураббийлик ишини 2001 йил “Гронинген” ёшлар жамоасида бош мураббий сифатида бошлаган. Тўрт йиллик фаолиятидан сўнг, “Витесс” ва “Аякс” клубларида ёрдамчи мураббий бўлиб ишлаган. Кейин “Аякс” ёшлар жамоаси, “Гронинген”, “Де Граафсхап” клублари ва Индонезия терма жамоасида бош мураббий сифатида фаолият олиб борган.\nУ 2017 йил июнь ойидан бошлаб “Пахтакор”да ёрдамчи мураббий сифатида ишлаб келганди. Эндиликда, у – бош мураббий.\nЭслатиб ўтамиз, “Пахтакор”нинг собиқ бош мураббийи Шота Арвеладзе ўтган йилнинг 22 декабрида клубни тарк этган эди. У клубда уч йил фаолият юритиб, икки марта Ўзбекистон чемпионати ва Кубогида, шунингдек, бир бор Лига Кубогида ғолиб бўлган.\n“Пахтакор” Арвеладзе Хюистра Питер\n29 Июль 11:10 42173\n30 Июль 08:27 40483\n30 Июль 16:43 22673\n30 Июль 13:35 18416\n30 Июль 16:56 18276


Дард ва даво (100): Ширк ва кибр ҳамда Аллоҳ таоло ҳақида илмсизлик билан гапириш\nBy IxlosOrg on 08/22/2021 ДАРД ВА ДАВО МАҚОЛАЛАР\nШирк Аллоҳ бандаларни яратишдан ва уларни айрим ишларга буюришдан кўзлаган ғояга бутунлай зид иш бўлгани учун Унинг ҳузурида энг катта гуноҳ ҳисобланди. Илгари айтиб ўтганимиздек, кибр ва унга тобе иллатлар ҳам мазкур ғояга энг зид ишлардан саналади. Зеро, Аллоҳ таоло ёлғиз Ўзига бўйсунишлари учун инсонларни яратди ва китобларни туширди. Ширк ва кибр эса бунга тескари амалдир. Шу сабабли Аллоҳ таоло жаннатни мушрик ва мутакаббирларга ҳаром қилди. Қалбида зарра мисқолича кибр бўлган одам жаннатга кирмайди.\nЗарари катталиги бўйича ширкдан кейинги ўринда Аллоҳ азза ва жалланинг исм-сифатлари ва ишлари борасида илмсиз гапириш, Аллоҳ таоло ва пайғамбари васфлаган сифатларга зид сифатлар билан У зотни васфлаш туради. Бундай қилиш бутун мавжудотларни яратган ва уларга (муайян вазифаларни) буюрган Зотнинг баркамоллигига батамом зид иш, рубубият сифатига ва Парвардигорнинг ўзига хос хусусиятларига дахл қилиш саналади.\nАгар бу иш била туриб қилинса, қайсарлик бўлади. Бу эса Аллоҳнинг ҳузурида ширкдан ёмонроқ ва ундан ҳам гуноҳи каттароқ иш ҳисобланади. Чунки Парвардигорнинг комил сифатларини инкор этган кишидан Унинг сифатларини тан олган мушрик яхшироқдир. Масалан, бир подшоҳнинг ҳукмдорлигини тан олган, ҳукмдорлиги ва подшоҳликка яроқли этган сифатларини инкор қилмаган, лекин унга яқинроқ бўлиш ниятида баъзи ишларда унга шериклар қўшган киши подшоҳнинг ҳукмдорлик ва унга лойиқ сифатларини инкор қилган кишидан яхшироқ саналади. Табиати ва ақли соғлом ҳар қандай одам буни эътироф этади. Аллоҳ таолонинг баркамол сифатларига тил теккизиш ва уларни инкор қилиш қаёқда-ю, Аллоҳга яқинроқ бўлиш мақсадида орага воситачи қўйиб, уни улуғлаб, кўкка кўтариб, унга ибодат қилиш қаёқда?! Ҳа, ҳақни тан олмаслик тузалмайдиган оғир касалликдир.\nМусо алайҳиссалом Рабби осмонда экани ҳақида хабар берганда Аллоҳнинг исм ва сифатларини тан олмайдиганлар раҳбари Фиръавн буни инкор қилди. Аллоҳ таоло айтади: “Фиръавн айтди: «Эй Ҳомон, мен учун бир баланд қаср қургин, шояд мен (у қасрнинг устига чиқиб) йўлларга — осмонларнинг йўлларига етиб, Мусонинг илоҳини кўрсам. Дарҳақиқат, мен уни ёлғончи деб гумон қилмоқдаман” (Ғофир, 36-37). Шайх Абу Ҳасан Ашъарий ўз асарларида Аллоҳнинг исм ва сифатини инкор қилувчиларга мазкур оятни қарши далил қилиб келтирарди. Унинг бу масалада айтган сўзини бошқа китобимизда нақл қилган эдик.\nАллоҳ номидан илмсиз гапириш ва ширк бир-бирига чамбарчас боғлиқдир.\nҲақдан адаштирадиган бидъат-хурофотлар Аллоҳнинг сифатларини билмаслик, Аллоҳ ва Расули хабар берган Яратганнинг сифатларини қайсарлик ва билимсизлик билан йўққа чиқаришдан иборатдир. Бундай бидъат-хурофотлар гарчи ширкдан қуйи даражада бўлсада, гуноҳи кабираларнинг энг катталаридан, уларнинг ичида Иблисга энг суюклироғи саналади. Салаф солиҳларимиздан бири бундай деган экан: “Бидъат Иблисга гуноҳдан суюклироқ. Чунки гуноҳдан тавба қилинади, бидъатдан эса тавба қилинмайди”. Иблис алайҳилаъна айтади: “Одам боласини гуноҳлар билан ҳалок қилмоқчи эдим, улар истиғфор ва «ла илаҳа иллаллоҳ» билан мени ҳалок қилишди. Шундан кейин ораларига турли бузуқ эътиқодларни (биъат-хурофотларни) ёйдим. Натижада улар гуноҳ қилиб, ундан тавба қилишмайдиган бўлишди. Чунки улар яхши амал қилмоқдамиз, деб ўйлашади”.\nМаълумки, гуноҳкор ўзигагина зарар етказади. Аммо бидъатчи бўлса, бутун одамзотга зарар етказади. Бидъатчи диннинг асосида фитнага дучор бўлган бўлса, гуноҳкор нафснинг истаклари бобида фитнага тушган бўлади. Бидъатчи Аллоҳ буюрган ҳақ йўл устида ўтириб олиб, одамларни ундан тўсади, гуноҳкор эса ундай қилмайди. Бидъатчи Парвардигорнинг сифатлари ва комиллигига эътироз қилади, гуноҳкор эса ундай қилмайди. Бидъатчи Расулуллоҳ саллаллоҳу алайҳи ва саллам келтирган шариатга қарши иш тутади, гуноҳкор эса ундай қилмайди. Бидъатчи одамларни охират йўлидан тўсади, гуноҳкор эса гуноҳи сабабли охират йўлида ўзи секинлашиб қолади.\n Қаранг: «Ижтимоъ ал-жуюш ал-исломийя», 295-бет; «Ас-савоиқ ал-мурсала», 1244.\n Ибн Жаъд «Муснад»да (1885), Лоликоий «Шарҳу усул ал-эътиқод»да (238), Абу Нуайм «Ал-ҳиля»да (7\_26) ва Байҳақий «Шуаб»да (16\_482) Суфён Саврийдан ривоят қилишган. Санади ҳасан.\n Абу Яъло «Муснад»да (136), Ибн Абу Осим «Сунна»да (7) ва бошқалар ривоят қилишган. Ҳайсамий «Мажмаъ аз-завоид»да (10\_207) заиф деган.\nAvvalgi maqolaAқидати таҳовийя шарҳи | 57 | Шайх Содиқ Самарқандий\nKeyingi maqola LIVE: Савол-жавоблар | 22.08.2021


Одноклассники дўстларни фотосуратлар бўйича қўшиш имкониятини биринчилардан бўлиб жорий этди - Terabayt.Uz\nОдноклассники ижтимоий тармоғи дўстларни қўшишнинг янги усулини жорий этди. Энди ижтимоий тармоққа янги дўстни қўшиш учун уни суратга олиш керак, холос. Бунда фойдаланувчиларнинг махфийлиги ишончли тарзда ҳимояланган: дўстнинг профили ва исми фақат у талабномани тасдиқлаганидан сўнг очиб берилади. “Дружба по фото” (“Сурат бўйича дўстлашиш”) хизматидан ОКнинг мобил иловасидаги “Дружбы” (“Дўстлашувлар”) бўлимида фойдаланиш, яъни камерани ёқиб, суратга олиб, дўстлар рўйхатига қўшиш учун талабномани бир клик орқали юбориш мумкин.\nОдноклассники дўстларни қўшишнинг ушбу усулини таклиф этган биринчи ижтимоий тармоқ бўлди. Фойдаланувчилар ўз яқинларини янада тезроқ топиб, уларга ҳиссиётларини улашиши мумкин бўлади. Учрашиш ёки танишиш вақтида дўстни қўшиб қўйиш учун фойдаланувчилар профили ҳаволаси билан алмашиши, маълумотларни киритиши, минглаб фамилиядошлари орасидан дўстларини қидириши, қидириш натижаларини яшаш ёки ўқиш жойи бўйича саралаши керак бўлмайди. Фотосуратга олиш етарли — ижтимоий тармоқ дўстлашиш учун талабномани ўзи автоматик тарзда юборади. Ушбу ҳолат мулоқотни онлайн тарзда бир неча сония ичида бошлаш имконини беради.\nБунда дўстнинг профилига ҳавола у талабномани қабул қилганидан сўнг юзага келади, унинг юзини эса фақат реал вақт режимида суратга олиш мумкин бўлади. Шунга кўра, бегона шахслар фотосурат бўйича дўстлашишга ҳаракат қилишда фойдаланувчи тўғрисидаги маълумотни олиши ёки у акс эттирилган фотосуратни юклаши мумкин бўлмайди.\nДўстларни фотосуратлар бўйича қўшиш хизмати асосини ижтимоий тармоқнинг нейротармоқлар ва компьютер кўриш қобилияти негизидаги фойдаланувчилар фотосуратларида инсон юзини аниқлаш бўйича хусусий технологияси ташкил этади. Одноклассники бир неча сония ичида 99 фоиздан юқори аниқликда дўстларни топиш имконини беради. Технологиянинг ноёблиги шундаки, нейротармоқлар уйғунлиги дўстлашув ташаббускори учун эҳтимоли юқори бўлган номзодни аниқлайди.\nДўстни ҳатто унинг ОКдаги профилида фақат эски фотосуратлар юкланган бўлса ҳам топиш мумкин: технология бўлгуси дўстнинг юзини иловада суратга тушишдан аввалги вақтга қадар экстраполяция қилади. Ушбу ҳолатда, агар фойдаланувчи ижтимоий тармоқда топилмаса, дўстлашув ташаббускорига тегишли хабарнома юборилади.\nЯнгиланиш ОКнинг iOS и Android тизимларидаги мобил иловалари аудиторияси қисми учун тайёр: бир ҳафта мобайнида ундан илованинг охирги версияси фойдаланувчилари фойдаланиши мумкин бўлади.\nФойдаланувчилар фотосуратларида инсон юзини аниқлаш технологияси Одноклассникида 2018 йилда ишга туширилди: ушбу хизмат фойдаланувчилар дўстларини уларнинг ижтимоий тармоқдаги профилларга юкланган фотосуратларида автоматик тарзда қайд этади.\nМарина Краснова, Одноклассники ижтимоий тармоғининг “Дружбы”, “Лента” ва “Видео” маҳсулотлари бўйича директор:\nФойдаланувчилар фотосуратларида инсон юзини аниқлаш хусусий технология ёрдамида биз ОК хизматларидан фойдаланиш махфийлиги ва уларнинг қулайлигини таъминлаган ҳолда дўстликни яратиш учун мутлақо янги усулни таклиф этишга муваффақ бўлдик . Биз янги дўстни фотосурат бўйича деярли бехато аниқлай оламиз ва шу билан бирга дўстлашув юзасидан таклиф қабул қилингунига қадар унинг маълумотлари махфийлигини сақлаймиз. Янги хизмат дўстлар рўйхатига қўшиш жараёнини бир ҳаракатгача қисқартириш имконини беради ва биз ижтимоий тармоқда мулоқотни бошлашнинг бундай усули келгусида кўплаб фойдаланувчилари учун устувор бўлади, деб ўйлаймиз.\nЎҚИНГ: Vivo "шаршара"ли экранга эга смартфонини кўрсатд\n#Odnoklassniki #ижтимоий тармоқлар #янги хизмат


Қонда шакар миқдорини кескин оширувчи маҳсулотлар маълум бўлди — Sof.uz\nҚонда шакар миқдорини кескин оширувчи маҳсулотлар маълум бўлди\n5.05 08:44 482 Тиббиёт\nШифокор- эндокринолог, парҳезшунос Оксана Михалеванинг “Прайм” нашрига маълум қилишича, нафақат ширинликлар, балки пишириқлар ва ҳатто картошка ҳам қонда шакар миқдорини ошириши мумкин.\nУларнинг асосий хусусияти юқори гликемик кўрсаткичда, яъни углеводларнинг ҳазм бўлиш жараёни тезлигини билдирувчи индексда. Кўрсаткич қанча юқори бўлса, қонда шакар миқдори шунча кўпаяди.\nГликемик кўрсаткичи юқори бўлган маҳсулотларни мунтазам истеъмол қилиш моддалар алмашинуви жараёнини бузади, тез-тез очлик ҳиссини келтириб чиқаради, ёғ йиғилишини фаоллаштиради. Бундан ташқари, иккинчи турдаги қандли диабет касаллигига чалиниш эҳтимоли ошади.\nЮқори гликемик кўрсаткич асосан ширинликлар, ундан тайёрланган пишириқлар, гуруч, картошка, лағмон ва тез тайёр бўладиган бўтқа каби озиқ овқатларга хос. Ҳатто, тарвуз ва қовунда ҳам гликемик кўрсаткич юқори бўлади.\nПаст гликемик кўрсаткич эса дуккакли, дон маҳсулотларида, сабзавот, резавор ва ширин бўлмаган меваларда бўлади.


Футбол ўйнашни билмай туриб суперклуб сафига ўтиш мумкинми? “Милан”нинг энг ғалати легионери хақида / CHAMPIONAT.asia\nФутбол ўйнашни билмай туриб суперклуб сафига ўтиш мумкинми? “Милан”нинг энг ғалати легионери хақида\nГолландиялик бу ҳимоячи “Милан” сафида роппа-роса беш дақиқа ҳаракат қилган ва клуб тарихидаги энг ғалати легионер ҳисобланади.\nАввал бошидан огоҳлантириб қўяман, бу воқеа - омад, футбол худоси ёки лотореянинг бахтли чиптаси хақида эмас. Бу ерда ҳаммаси анча оддий.\nАгарда ҳаётдаги ишларингиз юришмай, хеч бир харакатингиз ўз самарасини бермаса, ўзингизни қўлга олинг, асабийлашманг. Ҳотиржам бўлишга харакат қилинг ва шунчаки мобил телефонингизни қўлингизга олинг (телефон рақамлар ёзиб қўйилган дафтарча ҳам бўлади). Рўйхатни бир бошидан қараб чиқинг, балки сизга ёрдами тегадиган, ҳаётингизни ўзгартириб юбора оладиган одамни айнан ўша ердан топарсиз.\nМайли, бу Харви Эсайаснинг биринчи маслаҳати бўла қолсин.\nДемак, “Милан”га бориш учун нималар керак бўлади:\n1. Маълумотли (ҳеч бўлмаса ўрта) бўлишингиз керак\nАсли келиб чиқиши Суринамлик голланд – бу Харви Эсайасни икки оғиз сўз билан таништириш учун етарли. Аммо машхур “Аякс” футбол мактабига кириш учун бунинг ўзи камлик қилса керак. Шундай бўлса ҳам, Харви Эсайас европанинг энг яхши футбол мактабларидан бири ҳисобланувчи академия ўқувчилари қаторига кира олди ва уни ҳимояда ўйнатишни маъқул кўришди. Харви билан бир вақтда футбол мактабида дунё футболининг бўлажак юлдузлари: Патрик Клюйверт Эдгар Давидс, Андре Оойер, Михаэл Райцигер ва Кларенс Зеедорф футбол сирларини ўрганишни бошлагандилар. Шундай экан, дўстлар ва уларнинг телефон рақамларини Харви ёзиб олганди.\n“Аякс” мактаби билан у жуда тез ҳайрлашишга мажбур бўлган ва футбол мактабининг сўнгги босқичини Бельгиянинг “Андерлехт” жамоасида тугатган. Ундан кейин эса биринчи профессионал шартномасини – Голландиянинг “Фейенорд” жамоаси билан тузди.\n2. Иш дафтарида маълумотингиз бўлиши\nПрофессионал фаолиятини ўзининг қадрдон Роттердамида ёш ва қизиққон Эсайас жуда қаттиқ бошлади. Мавсумолди ўйинида у Рональд Схоутеннинг юзи ёрилишига сабабчи бўлди. Бундан сўнг, худди атайин уюштургандек профессионал фаолиятидаги биринчи голини “Аякс” дарвозасига уради.\nАммо, иқтидорли, келажаги порлоқ ярим ҳимоячининг ундан кейинги фаолияти оппоқ вароқни эслатиб юборади . Уч йил давомида “Фейенорд” сафида бор йўғи саккиз учрашув ўтказди ва эркин агент сифатида жамоани тарк этади.\nФутболчининг кейинги жамоаси “Гронинген” бўлди. Ҳимоячи бу жамоа сафида тўққиз бор майдонга тушди, лекин биринчи мавсумдан кейиноқ, бу ердан ҳам кетди. Кейинги нуқта “Камбуур” жамоаси бўлди. Ушбу жамоада Харви умуман майдонга туширилмади.\nЯна ишсиз қолган ҳимоячини “Дордрехт” ўз сафига қўшиб олди. Лекин бу сафар ҳам футболчининг ишлари қовушмади, бунинг устига у вақт ўтгани сайин семириб борарди. Шунда Харви Голландия клублари билан хайрлашишга қарор қилди.\nУ Испанияга, “Кастилия” сафига бориб қўшилди. Лекин... Раул Браво, Сесар Навас, Миниямбрасдек ҳимоячилари бор жамоанинг асосий таркиби тугул, захирасида ҳам Эсайасга жой топилмади. У яна адашди. “Самору” ва “Мостолес” жамоларида ўтган икки йилда ҳам айтарли натижалар бўлмади. Ўн бир учрашув ва оёғидан орттирилган жарохат ёдда қолди холос. Эсайас хаммасини ўз холича ташлаб, фаолиятини якунлашга қарор қилди.\n3. Қийин вазиятларда ҳам яшашга бўлган интилиш.\nХарвининг футболсиз ҳаёти жуда оғир ўтарди. Лекин шунда ҳам кўчаларда “дайди” бўлтб юрмади, жамоат транспортларида ўғрилик қилмади. У инсофли ва ориятли йигит сингари иш топди. Қандайдир бир кичик тамаддихонада идиш-товоқ ювувчи бўлиб ишга кирди. Бир оз вақт ўтганидан сўнг, у кўчма циркда оддий, қора ишчи бўлиб иш бошлади. Кейинроқ, у ўша цирк ходими сифатида катта сахнага чиқадиган ҳам бўлди. Гап-сўзларга қараганда уни баъзан ноқонуний кўча жангларида ҳам учратиш мумкин бўлган.\nСекин аста Харвининг ишлари юриша бошлади. Маълум вақт у антиквар буюмлар дўкони ва Саморунинг Португалия билан чегарасига яқин жойдаги тунги клубга хўжайинлик қилди. У барча ишга бирдан киришарди.\nШу тариқа уч йил ўтди. Бу вақт давомида Эсайес бирор марта ҳам футбол тўпини тепгани йўқ ва ўз формасини бутунлай йўқотди.\n4. Содиқ ва машҳур дўст\nКунларнинг бирида Харви ўзининг эски таниши Кларенс Зеедорф билан телефон орқали суҳбатлашади. Ҳеч нима кўзланмаган бу қўнғироқ кутилмаган ҳолатга сабаб бўлади. Кларенс дўстига ““Милан” сафида ўйнашни ҳоҳлайсанми?”, - деганда Харвининг юраги қинидан чиқиб кетай дегандек бўлади. Албатта у буни ҳоҳларди.\nҚандайдир йўл билан Кларенс Адриано Галлиани ва Карло Анчелоттини Эсаей учун кўрик ташкил этишга кўндиради. “”Аякс” сафида у мендан кучли ўйин кўрсатарди, хозир эса уни мутлақо бепул олишимиз мукин”, - дея клуб раҳбарларини кўндиришга эришади Кларенс. Буни телбалик дерсиз, лекин 29 ёшли, вазни юз килограмдан ошиқ бўлган, цирк ходими “Милан” клубига таклиф этилади.\nҚўполроқ қилиб айтганда Кларенс болаликдаги дўсти учун иш берувчига ёлғон гапиради.\n5. Бардош, куч, хохиш\nХарвининг имкониятларини ўрганиб чиққан клуб мураббийлари: “Бу йигитнинг иқтидори бор, хозирги ҳолатида у спортчидан кўра, кўпроқ гориллани ёдга солмоқда”, - деган фикр билдирадилар. Уни Миланда олиб қолишади. Олти ойга мўлжалланган синов вақти якунига қадар, у ўзининг жанговар спорт формасини тиклаб улгуриши зарур эди.\nЭсайес шахсий руҳшунос ёллайди ва махсус дастур бўйича тайёрлана бошлайди. Бу тайёргарлик худди “дўзох азоби”га ўхшаб кетарди. Мутахассис Харвининг рухий ҳолатини назорат қилиб туриши зарур эди. Ахир олти ойда тўлачадан келган цирк ходимидан, бақувват спортчига айланиш ҳар кимнинг ҳам қўлидан келавермайди.\nҲар куни тонгги еттида уйқудан турган Харвининг биринчи иши югуриш эди. Қайтиб келгач нонушта қилар ва яна югуриш йўлакчасида (беговая дорожка) шуғулланарди. Бундан сўнг – тренажор зали, фитнес ва шунга ўхшаш нарсалар... Фақатгина кечки ўнларда у машқлардан бўшар ва одатда шу захотиёқ кроватига ҳолсиз йиқиларди. Руҳшунос унинг организми ортиқ дош беролмаслигини айтади, лекин Харви ўз устида ишлашда давом этади. Кейинчалик айтишича, у ўзини яна ўша ташландиқ жойларга қайтмаслик учун ҳам мажбурлаган экан. Бу давр оралиғида табиийки “Милан” унга ҳеч қандай маош тўламаган.\nОрадан уч ой ўтиб, Харви ўн беш килограммга озишга ва ўзини нисбатан яхши спорт формасига келтиришга эришади. Шундан сўнг, ўша узоқ кутилган мўъжиза рўй беради ва “Милан” футболчига бир йиллик шартнома таклиф қилади.\n6. Вазиятдан фойдаланиб қолиш ва бундан рохатланиш!\nХарви Эсайас “Милан”да 2004/05 йилги мавсумни ўтказади. Унга одатда заҳиранинг энг сўнгги ўйинчиси ва ўйинни кучайтира олмайдиган футболчи сифатида қараларди. Лекин 2005 йилнинг январь ойида футболчининг тинмай қилган ҳаракатлари ва интилиши мукофотланди. “Палермо”га қарши бўлган кубок баҳсида Харви Массимо Амброзинини учрашув тугашига беш дақиқа қолганида алмаштиради. Шу беш дақиқа учун футболчи беш ой давомида тинмай меҳнат қилди.\nЎзига ажратилган вақтда ҳимоячи тўпга бир неча бор тегди холос. Лекин шу харакатларнинг ҳар бири мухлислар томонидан олқишлар билан қарши олинди. Харви қанотдан рақибларни алдаб ўтиб, тўпни жарима майдонидаги Йон Дал Томассонга оширганида (хужумчи гол уришига бир баҳия қолди) эса бутун стадион ларзага келди. Шу тариқа Харви ўзига ва бошқаларга - футбол ўйнай олишини исботлаб берди. “Милан” охирги “совға”ни мвсум охирида қилди ва футболчини Чемпионлар Лигаси финал учрашувига олиб кетди. Афсуски, ўша тарихий финалда италияликлар мағлубиятга учрашди.\nЁзда Харви “Милан”ни тарк этди ва икки йил мобаййнида Италиянинг қуйи дивизионларида фаолиятини давом эттирди. Шундан сўнг, у фалиятини якунлади. Энди бутунлай. “Милан” учун Харви оддий бир молекула, лекин Харви учун “Милан” ўша олти ой давомида ҳаёти мазмунига айлан клуб эди. Унинг клуб тарихидаги изи йўқ бўлиб кетган, лекин у хақидаги ҳикоя унутилмайди. Аслида воқеа у хақида ҳам эмас, балки дўстлик ҳақида. Болаликда бошланиб, ҳеч қачон йўқолмайдиган дўстлик ҳақида.\n“Биз Харви учун имконият қидираётганимизда, “Милан” бизга ёрдам берди. Бунинг учун клуб раҳбарлари ва мураббийларга ташаккур билдираман. У хақда айтганларим аввалига шунчаки гап эди, уни ҳеч ким танимас эди. Лекин жамоадагилар менинг гапларимга ишонишди. Мен учун буларнинг ҳаммаси – унутилмас воқеа ва туйғулардир. Бу ҳаётга ва футболга тааъллуқли бўлган ажойиб бир воқеа. У сизга бир нарсани ўргатади – инсон ҳеч қачон орзу қилишдан тўхтамаслиги керак”, - дейди Кларенс Зеедорф.\nМуаллиф: Александр Скворцов\nРусчадан Омонжон Тўхтамирзаев таржимаси


13 апрел 2021, Тошкент вақти: 13:16\nРоссия ташқи ишлар вазири Сергей Лавров АҚШ ва Британияни Лондонда собиқ жосус Сергей Скрипалнинг заҳарланиши масаласида “ёлғон, нотўғри ахборотларни” тарқатишда айблади.\n- Россия Скрипалнинг заҳарланишига алоқадор эмас. Лекин биз, аниқ ишонаманки, бошқаларга қараганда ўз фуқароларимиз тақдири тўғрисидаги ҳақиқатни билишдан жуда манфаатдормиз. Мен шу кунгача фуқароларимиз олдига консулни киритиш тўғрисидаги кўплаб талабларимиз инобатга олинмаётганини қабул қилиб бўлмайдиган ҳолат, деб ҳисоблайман,-деди Лавров.\n2 апрель кунги баёнотида вазир Москава ҳамда Ғарб ўртасидаги муносабатлар “совуқ уруш” давридагидан ҳам ёмонлашганини таъкидлади.\nСобиқ рус жоусуси Сергей Скрипаль ва унинг қизи шу йилнинг 4 мартида Буюк Британияда СССРда ишлаб чиқарилган асабни фалаж қилувчи "Новичек" гази билан заҳарланган эди.\nБритания, Европа Иттифоқи ва АҚШ мазкур воқеа ортида Россия тургани эҳтимоли кўпроқ, деган таҳминни олға сурмоқда.\nБритания фойдасига жосуслиқ қилганликда айбланиб 2004 йилда Москвада қўлга олинган Скрипаль 2010 йилда АҚШда ушланган рус жосусларига алмаштирилган эди.


Умар Шайх Мирзонинг (1456—1494) қизи, Заҳириддин Муҳаммад Бобур Мирзонинг опаси. У 1478 йилда Андижонда туғилган. Унинг онаси—Қутлуғ Нигор хоним Тошкент хони Юнусхоннинг қизи эди.\nТарихий манбаларнинг шоҳидлик беришича, Хонзода бегим дид-фаросатли, ўткир зеҳнли ва ақл-заковат соҳибаси бўлган. Хонзода бегим айни балоғат ёшига етганда отаси Умар Шайх Мирзо тасодифан жардан йиқилиб, оламдан ўтади. Ота тахтига ўтирган 12 ёшли Заҳириддин Муҳаммад Бобур Мирзонинг қисматида дарбадарлик даври бошланади. Ёш Бобур Мирзода бобокалони Амир Темур тахтини эгаллаш ҳаваси уйғониб, Самарқандга бир неча ҳарбий юришлар қилади. Ниҳоят, 1501 йили Самарқандни қўлга киритишга муваффақ бўлади. Аммо кўп ўтмай Шайбонийхон қўшин тортиб келиб, Самарқандни қамал қилади. Қамал кўпга чўзилиб, шаҳарда даҳшатли очарчилик ва ўлим авжига чиқади. Бобур Мирзонинг кўпгина одамлари шаҳарни ташлаб қочадилар. Бобур Мирзо ниҳоят даражада кучсизланиб, ҳатто қамални ёриб чиқиб кетиш имкониятига қодир бўлмай қолади. Ана шундай оғир вазиятда Шайбонийхон Бобур Мирзога сулҳ таклиф қилади. Кейинчалик ана шу воқеани Бобур Мирзо ўзининг машҳур «Воқеанома» («Бобурнома») асарида қуйидагича тасвирлайди: «Бу маҳалда Шайбонийхон сулҳ сўзини арога солди. Агар бир тарафдин умидворлик бўлса эди, ё заҳира бўлса, сулҳ сўзига ким қулоқ солар эди. Зарурат бўлди, сулҳгина қилиб, кечадин икки паҳр бўла ёвушиб эдиким, Шайхзода дарвозасидан чиқилди. Волидам хонимни олиб чиқдим. Яна икки хотин киши чиқди: бири Бичка халифа эди, бири Минглик кўгалтош эди. Менинг эгачим Хонзода бегим ушбу чиққанда Шайбонийхоннинг илкига тушди».\nАммо бу воқеа аслида бошқачароқ бўлган. Шайбонийхон Бобур Мирзога сулҳ таклиф қилиши билан бирга, Хонзода бегимни ўзига хотинликка сўраган. Агар Бобур Мирзо шунга розилик берса, у ҳолда ўз ҳарамини Самарқанддан саломат олиб чиқиб кетишига имконият яратиб беражагини айттан.\nБу воқеани Бобур Мирзонинг қизи — Гулбадан бегим, ўзининг «Ҳумоюннома» номли асарида қуйидагича тасзирлайди: «Ана шундай вақтда Шоҳибек (Шайбонийхон)хон «агар ўз эгачингиз Хонзода бегимни менга хотинликка берсангиз, орамизда сулҳ тузилади ва ҳамжиҳатлик алоқалари ўрнатилади»,— деб айтгизиб юборди. Охир Хонзода бегимни ўша хонга бериб, ўзларининг қайтишлари зарур бўлди». Гулбадан бегимнинг бу фикрини «Тарихи Рашидий» асарининг муаллифи— Ҳайдар Мирзо ҳам тасдиқлаб, «унинг қаршилик кўрсатишга ҳеч чораси қолмай, Шайбонийхон билан сулҳ тузиб, ўз эгачиси Хонзода бегимни унга хотинликка берди»,— деб ёзади.\nШундай қилиб, Хонзода бегим Шайбонийхон никоҳига киради ва ундан бир ўғил кўради. Исмини Хуррамбек деб атайдилар,\nШайбонийхон қатлидан сўнг Хонзода бегим укаси Заҳириддин Муҳаммад Бобуршоҳнинг саройи — Кобулга қайтиб келади. Кўп ўтмай ўғли Хуррамбек ҳам вафот этади. Хонзода бегим ўзининг ақл-идроклиги ва тадбиркорлиги натижаси ўлароқ, сарой маликалари орасида юксак эътиборга эга бўлади. Хонзода бегим Бобуршоҳ ва унинг тахт вориси Ҳумоюн шоҳ саройида маслаҳатчи вазифасини бажарган.\n1544 йили Хонзода бегим Кобулҳақ деган жойда оламдан ўтади. Орадан уч ой ўтгач, унинг хокини Кобулга келтириб, Бобуршоҳ мақбарасига дафн қиладилар.


“Иқтисодий ресурслар – барча учун!” – Мақсуда Ворисова - EFFECT.UZ\nЎзбекистон Халқ демократик партиясидан Ўзбекистон Республикаси Президентлигига номзод Мақсуда Ворисова сайловчилар билан учрашиш учун Бухоро вилоятига жўнаб кетди. Ворисованинг Бухоро вилояти сайловчилар билан учрашуви Бухоро шаҳридаги вилоят мусиқали драма театрида бўлиб ўтди.\nТадбирни Ўзбекистон Халқ демократик партияси Марказий Кенгаши раиси Улуғбек Иноятов очиб берди. Сўз Ўзбекистон Республикаси Президентлигига номзод Мақсуда Ворисовага берилди. Номзод сайловолди дастури билан учршув иштирокчиларини таништирди. Дастурда асосий мақсад сифатида мамлакатда ижтимоий тенглик ва халқ демократияси мезонларига мос келадиган давлат ва жамият барпо этиш белгилаб олинган дастурда давлат бошқаруви, иқтисодиёт, қишлоқ хўжалиги, тадбиркорлик, таълим, тиббиёт, маданият, қонун устуворлигини таъминлаш, ташқи сиёсат масалаларига доир устувор йўналишлари белгилаб олинган.\nПрезидентликка номзоднинг дастурида Бухоро вилоятини жадал ривожлантириш, халқнинг турмуш фаровонлигини ошириш бўйича ҳам чора-қамраб олинган.\n“Асосий мақсадимиз мамлакатимизда ижтимоий тенглик ва халқ демократияси мезонларига мос келадиган давлат ва жамият барпо этишдир… Ҳар бир оила ўзининг бирламчи ҳаётий эҳтиёжларини қондириши учун, жумладан, қулай уй-жой, узлуксиз энергия таъминоти, табиий газ ва ичимлик суви, сифатли озиқ-овқат, замонавий таълим ва малакавий тиббий хизматдан фойдаланиши учун етадиган даромад манбаига эга бўлмоғи керак. Биз аҳоли манфаатларини таъминлашга қаратилган кучли ижтимоий сиёсат юритиш тарафдоримиз.\nДавлат ҳар бир инсоннинг ижтимоий хизматлардан тўла ва бепул фойдалана олишини қонунчилик даражасида ва амалда кафолатлаш учун барча чораларни кўриши зарур, деб ҳисоблаймиз. Ҳудудларнинг барқарор ривожланиши учун давлат даромадларини тенг ва адолатли тақсимлаш, ҳудудий дастурларни амалга ошириш учун давлат бюджети, бошқа ички ва ташқи манбалардан қўшимча молиявий ресурсларни сафарбар этиш лозим. Дастурда “Иқтисодий ресурслар – барча учун!” деган қатъий позициясини илгари сураман!”, – деди ХДПдан кўрсатилган номзод Мақсуда Ворисова.


The Guаrdian Хитой чегарасида туристларнинг телефонларига жосуслик дастури ўрнатилаётганини маълум қилди\n21:34 / 03.07.2019 7487\nХитой чегарачилари Қирғизистондан Шинжон-Уйғур мухтор районига ўтадиган туристларнинг телефонларига жосуслик иловаларини ўрнатишмоқда. Бу ҳақда The Guаrdian газетаси Süddeutsche Zeitung ва The New York Times нашрлари билан ҳамкорликда ўтказилган суриштирув натижаларига асосланиб маълум қилди.\nСаёҳатчилар чегарани кесиб ўтишаётганида улардан телефонларини блокдан чиқариш ва чегарачиларга тақдим этиш сўралади. Гаджетлар алоҳида хонага олиб кириб кетилади, сўнгра эгаларига қайтариб берилади. Туристларнинг сўзларига кўра, улар телефонларига дастур ўрнатилиши ҳақида огоҳлантирилмаган.\nНашрнинг ёзишича, хитойликлар ишлаб чиққан жосуслик дастури фойдаланувчининг экстремизм мавзусига қизиқиши, рўза тутиши, Хитой ҳукумати билан низода бўлган Далай-Лама фаолиятига қизиқишлари тўғрисида маълумот тўплайди.\nШинжон-Уйғур мухтор районига ҳар йили юз миллионга яқин ички ва хорижлик туристлар ташриф буюради.\nНашрнинг хабар беришича, илгари Хитой ҳукумати Шинжон-Уйғур мухтор районида яшовчи мусулмон аҳолига нисбатан сезиларли чекловлар жорий қилган.


УЛУҒЛАР ЁДИ 2019? 1-cон\nСиз шу ердасиз: Бош сахифа Илм. Изланиш. Тадқиқод УЛУҒЛАР ЁДИ 2019? 1-cон\nЯратилган куни 12.07.2019 11:36 | | | Кўрилган: 413\nҚАРДОШ ХАЛҚ ИФТИХОРИ\nДунёдаги ҳар бир миллатнинг тақдирига даҳолар ва улуғ алломалар битилганига тарих гувоҳ. Улар ўз ҳаёт йўли, амалга оширган ишлари билан халқига раҳнамолик қилади, қолдирган бой илмий-ижодий мероси унинг маънавият хазинасини бойитади. Азалдан ўзбеклар билан бир дарёдан сув ичиб, дўст ва ҳамкор бўлиб яшаб келаётган қон-қардош қозоқ халқидан ҳам фахрланишга арзигулик асл фарзандлар етишиб чиқиб, ўз элининг ғурурига айланган. Ана шундай улуғ сиймолардан бири ХIХ асрнинг иккинчи ярми, ХХ асрнинг бошларида яшаб ижод этган қозоқ маърифатпарвар шоири ва мутафаккири Абай Қўнонбоевдир.\nҚозоқ адабиётининг ёрқин намояндаси, бастакор ва файласуф Абай 1845 йил 10 августда Қозоғистоннинг Семипалатинск вилоятига қарашли ҳозирги Абай тумани Қашқабулоқ овулида туғилган. Шоирнинг асл исми Иброҳим бўлиб, онаси ва бувиси уни кичиклигида эркалаб Абай деб чақиришган. Кейинчалик унинг тахаллусига айланган бу сўз “эҳтиёткор” деган маънони англатади. У дастлаб овулдаги диний мадрасада савод чиқариб, 10 ёшидан Семипалатинск шаҳридаги Аҳмад Ризо мактабида таҳсилни давом эттиради. Зеҳни ўткир болакай кўп мутолаа қилар, айниқса, эртак, достон ва қиссаларни севиб ўқирди. Бувиси ва онасидан эшитган эртак, қўшиқ ва ўланлар таъсирида ўқиб юрган вақтларидаёқ шеър машқ қила бошлади. 13 ёшга тўлганда отасининг инон-ихтиёри билан ўқишни тарк этиб, бошқарув ишларини ўрганиш мақсадида ўз овулига йўл олди. Ҳаётни зийраклик билан кузата бошлаган Абай жамиятдаги синфий келишмовчиликларнинг туб илдизини ахтаришга киришди. 1875 йилда Қўнғиркўкча элига ҳоким бўлган бу инсон ижтимоий турмушдаги зиддият ва қарама-қаршиликлар сирини тушуна борди. Шу тариқа у адолат байроғини баланд кўтарган жафокаш халқ ҳомийсига айланди. Оилавий ҳаёти ҳам мураккабликларга юз тутган шоирнинг икки ўғлидан жудо бўлиши уни руҳан чўктириб қўйди ва ўзи ҳам хасталаниб, 1904 йил 6 июлда 59 ёшида вафот этади.\nШоирнинг “Ёз” номли илк шеъри 1886 йилда босилиб чиқади. Унинг қаламига мансуб халқ дарди, орзу-умидлари акс этган шеърий намуналарда элни ғафлат уйқусидан уйғонишга, ўз ҳақ-ҳуқуқини ҳимоя қилишга даъват этиш ғояси устунлик қилади. Бу ҳолат ўша даврнинг ҳукмрон доиралари томонидан тузумга қарши ҳаракат сифатида баҳоланади. Натижада шоирни бир томондан рус истилочилари, иккинчи тафдан эса маҳаллий амалдорлар сиқувга олишади. Унга қарши турли туҳмат тошлари отилади. Ижодкорнинг элни қашшоқликка олиб келган бу тузумга қарата битган шундай сатрлари бор:\nЎз сўзидан сўзни уқмайди,\nОғзи билан ўроқ мақтанчоқ,\nБир кун жиринг этар, бир кун бўртинг.\nЁш бошга бий бўлган қийқим бойлар.\nНеча кўп бузасиз элнинг турқин?\nАбай ўз ижодида Фирдавсий, Низомий Ганжавий, Аҳмад Яссавий, Алишер Навоий, Фузулий анъаналарига содиқ қолиш билан бирга шу вақтгача оғзаки куйлаб келинган ўланларни ёзма адабиётга олиб кирган шоирдир. Қолаверса, ижодкор мазкур ўланларга куй басталаб, уларни маҳорат билан ижро этган. Абай куйи билан айтилувчи 17 ўлан ҳозиргача оқинлар томонидан севиб куйланмоқда. Шунингдек, унинг ижод намуналари орасида муҳаббат, дард изтироблари, илмга даъват, халқчиллик руҳи билан суғорилган, Шарқ шеъриятидан таъсирланиб ёзилган шеърлар учрайди. Хусусан, “Жим-жим кўнглим, жим кўнглим” мисраси билан бошланувчи шеърда кўнгил ва нафсни жиловлаш лозимиги, акс ҳолда улар инсонни хароб қилажаги уқтирилади.\nАбай қозоқ шеъриятига биринчилардан бўлиб реалистик достон жанрини олиб кирди. Унинг “Искандар”, “Масъуд”, “Азим афсонаси”, “Вадим” достонлари ушбу жанрда битилган етук намуналар ҳисобланади. Чунончи, “Масъуд” достонида муаллиф “Минг бир кеча” эртагидаги афсоналарга мурожаат қилган. Асарга Масъуд исмли ҳалол ва покиза йигитнинг мазлумларни ҳимоя қилиб, мардлик ва жасорат кўрсатгани ҳақидаги ривоят асос қилиб олиниб, шунинг баробарида замонга хос ўзгартиришлар ҳам киритилган. Натижада Масъуд ривоятда келтирилганидек араб йигити эмас, балки оддий, мард қозоқ йигити сифатида ўқувчи кўз ўнгида гавдаланади. Шоир ўз гуманистик ғояларини шу тарзда тарғиб қилади.\nМаълумки, Шарқ адабиётида Искандар Зулқарнайн ҳақида кўплаб асарлар яратилган. Абай ҳам ушбу анъанани давом эттирган ҳолда “Искандар” номли достон ёзади. Унда Искандар салбий образ сифатида талқин этилар экан, қўшни мамлакатларни қўлга киритганига қаноатланмай, катта қўшин тўплаб бутун дунёни босиб олишга ҳаракат қилгани, бироқ бу ишнинг уддасидан чиқмагани ҳикоя қилинади. Воқеалар ривожига кўра, Искандар ўз қўшини билан жазирама чўлни кесиб ўтиб, бир тоққа дуч келади. Тоғ дарасига киришда катта олтин дарвоза унга тўсиқ бўлади. Шоҳнинг “Дарвозани оч, мен бутун дунё ҳукмдори Искандар бўламан”, деган сўзига жавобан “мумкин эмас”, деган садо келади. Шундан сўнг Искандарга дарвоза ортидан суяк ташлашади. Суяк жуда оғир бўлиб, уни кўтариш мушкул эди. Бунинг сирини Искандарнинг устози Арасту ойдинлаштиради. У тарозининг бир палласига суякни қўйиб, иккинчи томонига бир сиқим тупроқ ташлаганда суяк турган палла енгил келади. Инсондаги очкўзлик, дунёга тўймасликни танқид қилган муаллиф уни бир ҳовуч тупроқ тўйдиради, деган хулоса билан достонни тугаллайди.\nАбай А. Пушкин, М. Лермонтов шеърлари, И. Крылов масалларини юксак маҳорат билан қозоқ тилига ўгирган. “Евгений Онегин” шеърий романини эркин таржима қилиш орқали шоир ўз Онегини, ўз Татьянасини яратди, десак муболаға бўлмайди. Қозоқ оқинлари Татьянанинг севги изтиробларига тўла мактубини ўлан сингари куйлашган. Айтиш мумкинки, нафақат қозоқ халқ оғзаки ижоди ва Шарқ шеърияти, балки рус адабиёти ҳам шоир ижодий камолотини таъминлаган омиллар сирасига киради. Ана шу уч манба Абайни буюк шоир этиб тарбиялади, оламга танитди, асарларини машҳур қилди. Ижодкор асарлари орқали замондошларини ўйлантирган кўпгина муаммоларни қаламга олди, одоб-ахлоқ, маънавият тантанаси учун курашди. Адолатли жамиятни қуриш йўлларини ахтариб, озод замонда яшашни орзу қилди.\nЎзбек ва қозоқ миллати замонлар синовидан ўтган кўп асрлик дўстлик ва қардошлик ришталари билан чамбарчас боғланган яқин қўшнилардир. Шоирнинг қуйидаги сўзлари бу фикрни қувватлайди:\nШоир асарларини она тилимизга таржима қилишда Уйғун, Миртемир, Асқад Мухтор, Қуддус Муҳаммадий, Носир Фозилов, Жуманиёз Жабборов каби ўзбек ижодкорларнинг хизматлари таҳсинга лойиқ. 1995 йил ЮНЕСКО ташкилоти қарорига кўра “Абай йили” деб эълон қилиниши ва бутун жаҳон бўйлаб улуғ шоирнинг 150 йиллиги кенг нишонланиши муносабати билан ажойиб таржимон Носир Фозилов таржимасида ижодкорнинг шеърлар, поэмалар ва насиҳатлари ўзбек китобхонларига ҳавола этилди. 2018 йил 13 мартда ЎзР Президенти Шавкат Мирзиёевнинг “Буюк қозоқ шоири ва мутафаккири Абай Қўнонбоев ижодий меросини кенг ўрганиш ва тарғиб қилиш тўғрисида”ги ПҚ-3598-сонли қарори эълон қилинди. Ушбу қарор ижросини таъминлаш мақсадида мамлакатимиздаги ахборот ресурс марказлари, таълим муассасалари, меҳнат жамоалари ва маҳаллаларда таниқли шоир ва ёзувчилар, олимлар иштирокида адабий кечалар, учрашув ва давра суҳбатлари ўтказилиб, Абай китоблари кўргазмалари ташкил этилмоқда.\nБугунги кунда юртимиздаги кўча ва бир қанча қозоқ мактаблари Абай номи билан аталади. 2013 йили Қозоғистоннинг Ўзбекистондаги элчихонаси олдида қозоқ шоирининг ҳайкали ўрнатилди. Улуғ мутафаккир, халқлар дўстлигининг оташин куйчиси Абай Қўнонбоевнинг шарафли номи ва бой ижодий мероси нафақат қозоқ, айни пайтда бутун туркий халқлар қалбида безавол яшайди.\nҚашқадарё вилоят кўзи ожизлар\nкутубхонаси бўлим мудири.


Энди ҳар бир фуқаро донор! Буюк Британияда донорлик бўйича янги қонун қабул қилинди - Халқ сўзи\nЭнди ҳар бир фуқаро донор! Буюк Британияда донорлик бўйича янги қонун қабул қилинди\n09:23 24 Май 2020 Дунё\nБуюк Британияда ҳар бир британияликни тўсатдан вафот этган тақдирда донорга айлантирувчи янги қонун кучга кирмоқда.\nҚайд этилишича, бундай бўлишини истамаган, яъни аъзоларидан трансплантация учун фойдаланишларини хоҳламайдиган фуқаро олдиндан рад этиш ҳақида ёзиб қўйиши керак.\nБу ҳақда Британиянинг донорликка розилик презумпциясида маълум қилинди.\nМаълумотларга кўра, донорликка оид янги қонун бахтсиз ҳодиса туфайли вафот этган ҳамда тўртта бемор учун донорга айланган, шунингдек, марҳума қизалоқнинг юраги кўчириб ўтказилган Макс исмли болакай шарафига Кейра ва Макс номини олди.\nТаъкидланишича, Буюк Британиянинг деярли ҳар бир фуқароси тўсатдан вафот этган тақдирда донор бўлиши ҳақидаги янги қонунга рози - эндиликда марҳумнинг қариндошларидан шундай ҳолатларда бирор нарсани тасдиқлаш шарт бўлмайди.\nАммо болалар шарафига номланган қонун вояга етмаганларга нисбатан қўлланилмайди. Тўсатдан вафот этганида органларини донорликка беришгга розилик презумпцияси фақат ўн саккиз ёшдан ошган ваколатли шахсларга нисбатан амал қилади.\nҲисоб-китобларга кўра, янги қонун ҳар йили 700 га яқин орган трансплантациясини ўтказиш имкониятини беради.